**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 3. | REDNI BROJ SATA: 103. | | |
| PREDMETNO PODRUČJE: | HRVATSKI JEZIK | | | | |
| DOMENA: | HRVATSKI JEZIK I KOMUNIKACIJA | | | | |
| NASTAVNI SADRŽAJ: | **Veliko početno slovo – diktat** | | | | |
| ISHODI: | **OŠ HJ A. 3. 4. Učenik piše vođenim pisanjem jednostavne tekstove u skladu s temom.**  – provjerava pravopisnu točnost i slovopisnu čitkost u pisanju  – piše veliko početno slovo: imena ulica, trgova, naseljenih mjesta, voda i gora, ustanova u užem okružju; imena knjiga i novina  – primjenjuje pravilo pisanja čestih višerječnih imena  **OŠ HJ A. 3. 1. Učenik razgovara i govori tekstove jednostavne strukture.**  – razlikuje svakodnevne komunikacijske situacije  – služi se novim riječima u skladu s komunikacijskom situacijom i temom  – u govornim situacijama samostalno prilagođava ton, intonaciju i stil  – pažljivo i uljudno sluša sugovornika ne prekidajući ga u govorenju  **OŠ HJ A. 3. 2. Učenik sluša tekst i prepričava sadržaj poslušanoga teksta.**  – razumije ulogu i korisnost slušanja | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. NA (VELIKO) SLOVO, NA (VELIKO) SLOVO**  **Ishod aktivnosti:** razlikuje svakodnevne komunikacijske situacije; služi se novim riječima u skladu s komunikacijskom situacijom i temom; u govornim situacijama samostalno prilagođava ton, intonaciju i stil; primjenjuje pravilo pisanja čestih višerječnih imena.  **Opis aktivnosti:**  Učenici u parovima igraju igru Na (veliko) slovo, na (veliko) slovo. Učiteljica/učitelj priprema tablice za igru:   |  |  |  |  |  |  | | --- | --- | --- | --- | --- | --- | | NASELJENO MJESTO | VODE  (RIJEKA, JEZERO, MORE) | PLANINA ILI GORA | USTANOVA  (ŠKOLA, MUZEJ, KAZALIŠTE…) | ULICE, TRGOVI | NOVINE, ČASOPISI, KNJIGE | |  |  |  |  |  |  |   Prije igre ponove se pravila pisanja velikog početnog slova u imenima naselja, voda, gora, ulica, trgova te novina časopisa i knjiga.  Igru započinje učiteljica/učitelj i zadaje slovo, a učenici moraju napisati ime naselja, vode, gore… koje započinje tim slovom. Učiteljica/učitelj odabire slovo za koje zna da će učenici moći napisati ime svega zadanog (npr. S – Split, Sava, Samoborsko gorje, Satiričko kazalište Kerempuh, Smib). Daljnja slova odabiru učenici. Jedan učenik može u sebi govoriti abecedu, drugi ga zaustavi, a slovo na kojem je stao, sljedeće je zadano slovo. Može se dogovoriti da, ako se učenici ne mogu sjetiti ili ne postoji nešto na zadano slovo, mogu sami smisliti ime npr. kazalištu, novinama…  Zajednički se provjerava točnost pisanja velikoga početnog slova.  **2. PIŠEMO DIKTAT**  **Ishod aktivnosti:** provjerava pravopisnu točnost i slovopisnu čitkost u pisanju; piše veliko početno slovo: imena ulica, trgova, naseljenih mjesta, voda i gora, ustanova u užem okružju, imena knjiga i novina; primjenjuje pravilo pisanja čestih višerječnih imena.  **Opis aktivnosti:**  Učiteljica/učitelj najavljuje pisanje diktata u kojem će se provjeravati pisanje velikog početnog slova. Upozorava učenike na pažljivo slušanje, uredno i čitko pisanje, poštivanje pravopisnih pravila.  **Primjer diktata:**  Učenici 3. a razreda Osnovne škole Mate Lovraka iz Velikog Grđevca vole učiti izvan učionice. Nekoliko su puta bili na Bilogori i Moslavačkoj gori. O ljepotama tih gora pisali su u školskom časopisu *Kvržica*. Vesele se izletu u Koprivnicu. Tamo će posjetiti Muzej grada Koprivnice i pojesti sladoled na Zrinskom trgu. Prošetat će uz jezero Šoderica i voziti se uz rijeku Dravu. Sljedeće godine planiraju posjetiti Zagreb. Voljeli bi u Gradskom kazalištu *Žar ptica* pogledati predstavu *Družba Pere Kvržice* i posjetiti Muzej iluzija. Prošetat će Ilicom i Cvjetnim trgom, a Maksimirskom cestom vozit će se do Zoološkog vrta. Jako vole maštati o budućim izletima, ali prvo moraju pročitati lektiru i saznati kako je putovao šegrt Hlapić u knjizi *Čudnovate zgode šegrta Hlapića* koju je napisala Ivana Brlić-Mažuranić.  Nakon pisanja diktata učenici mogu nastaviti igru s početka sata.  **3. ISPRAVAK I ANALIZA**  Učiteljica/učitelj ispravlja diktate, uočava najčešće pogreške te na sljedećem satu skreće učenicima pozornost na česte pogreške. Učenici pišu ispravak diktata. | | | |  | **UKU** A. 2. 1. Upravljanje informacijama: Uz podršku učitelja ili samostalno traži nove informacije iz različitih izvora i uspješno ih primjenjuje pri rješavanju problema;  A. 2. 2. Primjena strategija učenja i rješavanje problema: Učenik primjenjuje strategije učenja i rješava probleme u svim područjima učenja uz praćenje i podršku učitelja;  A. 2. 3. Kreativno mišljenje: Učenik se koristi kreativnošću za oblikovanje svojih ideja i pristupa rješavanju problema.  **PID OŠ** A. 3. 3. Učenik zaključuje o organiziranosti lokalne zajednice, uspoređuje prikaze različitih prostora. |