**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 3. | REDNI BROJ SATA: 114. | | |
| PREDMETNO PODRUČJE: | HRVATSKI JEZIK | | | | |
| DOMENA: | HRVATSKI JEZIK I KOMUNIKACIJA | | | | |
| NASTAVNI SADRŽAJ: | **Sa zarezom je sve lakše – Dvotočka i zarez u nabrajanju** | | | | |
| ISHODI: | **OŠ HJ A. 3. 1. Učenik razgovara i govori tekstove jednostavne strukture.**  – razlikuje svakodnevne komunikacijske situacije  – u govornim situacijama samostalno prilagođava ton, intonaciju i stil  – pažljivo i uljudno sluša sugovornika ne prekidajući ga u govorenju  **OŠ HJ A. 3. 3. Učenik čita tekst i pronalazi važne podatke u tekstu.**  – odgovara na pitanja o pročitanome tekstu  – pronalazi važne podatke u tekstu  – pojašnjava i popravlja razumijevanje pročitanoga teksta čitajući ponovo tekst  – prepoznaje nepoznate riječi i pronalazi njezino značenje na temelju sadržaja teksta i u rječniku  **OŠ HJ A. 3. 4. Učenik piše vođenim pisanjem jednostavne tekstove u skladu s temom.**  – piše prema predlošcima za uvježbavanje pisanja (neposrednim promatranjem, zamišljanjem, predočavanjem  – piše dvotočku i zarez u nabrajanju | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. ZNAKOVI SU VAŽNI**  **Ishod aktivnosti:** razlikuje svakodnevne komunikacijske situacije; u govornim situacijama samostalno prilagođava ton, intonaciju i stil; pažljivo i uljudno sluša sugovornika ne prekidajući ga u govorenju.  **Opis aktivnosti:**  Komunikacijska situacija: Učiteljica/učitelj izgovara izjavnu, upitnu i uskličnu rečenicu. (npr. Jučer sam gledala dobar film. Jesi li posudio knjigu u knjižnici? Vatra!) Pita učenike koje znakove bi trebalo staviti na kraj tih rečenica kada bismo ih pisali i po čemu su to prepoznali. Učiteljica/učitelj traži od učenika da rečenice izgovore na drugačiji način (uskličnu kao izjavnu, upitnu kao uskličnu, izjavnu kao uskličnu). Imaju li rečenice isto značenje? Jesu li nam razumljive? Učenici trebaju uočiti da su rečenični znakovi važni za razumijevanje značenja rečenica. Nekoliko učenika može izgovoriti rečenicu, a ostali učenici pogađaju koji znak bi trebao biti na kraju.  **2. I ZAREZ JE VAŽAN ZNAK**  **Ishod aktivnosti:** razlikuje svakodnevne komunikacijske situacije; odgovara na pitanja o pročitanome tekstu; pronalazi važne podatke u tekstu; pojašnjava i popravlja razumijevanje pročitanoga teksta čitajući ponovo tekst.  **Opis aktivnosti:**  Rad s udžbenikom, 72. str.: Učenici čitaju Tomislavov popis stvari za Školu u prirodi. Učiteljica/učitelj ih pita je li im sve u popisu jasno. Što je nejasno u prvoj, drugoj i ostalim rečenicama? Koji bi znak trebalo napisati u rečenice da postanu jasnije?  Čitanje rečenice sa umetnutim zarezom i dvotočkom. Zašto je rečenica jasnija? Učenici uočavaju znakove u rečenici i odgovaraju na pitanja učiteljice/učitelja: Koji znak se piše prije nabrajanja? Koji znak se piše između riječi koje se nabrajaju? Gdje nema zareza?  Učenici čitaju zadnju rečenicu na popisu. Koji znak se nalazi na kraju rečenice? Zašto su na kraju tri točke?  Učiteljica/učitelj potiče učenike da smisle nekoliko rečenica u kojima je potrebno koristiti dvotočku, zarez i tri točke. Rečenice se mogu zapisati na ploču i u bilježnice. (Npr. Najdraži mjeseci su mi: travanj, svibanj, lipanj i srpanj. Volim voće, a najdraže mi je ono crveno: jagode, maline, trešnje i višnje. U moru žive mnoge ribe: srdela, skuša, oslić, zubatac, orada…)  Zapisuje se i pravilo:  Prije nabrajanja pišemo dvotočku, a riječi koje nabrajamo odvajamo zarezom. Između zadnjih dviju riječi pišemo riječi i ili te. Tri točke iza zadnje riječi znače da nabrajanje nije dovršeno.  **3. ZNAM SE KORISTITI DVOTOČKOM I ZAREZOM U PISANJU**  **Ishod aktivnosti:** piše prema predlošcima za uvježbavanje pisanja (neposrednim promatranjem, zamišljanjem, predočavanjem); piše dvotočku i zarez u nabrajanju.  **Opis aktivnosti:**  Rad s udžbenikom**:** Učenici rješavaju zadatke u udžbeniku na 72. i 73. stranici.  Za zadaću mogu napisati nekoliko rečenica u kojima će upotrijebiti riječi suprotnoga značenja onima iz posljednjeg zadatka, ali i dvotočku i zarez (npr. mogu se prisjetiti nekih likova iz priča ili romana i nabrojati njihove osobine i sl.) ili riješiti zadatke na 74. str. udžbenika.  **NA PLOČI JE:**  **Dvotočka i zarez u nabrajanju**  Najdraži mjeseci su mi**:** travanj, svibanj, lipanj i srpanj.  Volim voće, a najdraže mi je ono crveno: jagode, maline, trešnje i višnje.  U moru žive mnoge ribe: srdela, skuša, oslić, zubatac, orada…  **Zapamti:**  Prije nabrajanja pišemo dvotočku, a riječi koje nabrajamo odvajamo zarezom. Između zadnjih dviju riječi pišemo riječi *i* ili *te*. Tri točke iza zadnje riječi znače da nabrajanje nije dovršeno. | | | | Modul: Hrvatski jezik i komunikacija  Jedinica: Rečenični znakovi  [**Objekt: Nabrajamo, povezujemo...**](https://hr.izzi.digital/DOS/4218/19405.html#block-372397)  Modul: Hrvatski jezik i komunikacija  Jedinica: Rečenični znakovi  [**Objekt: Zarez**](https://hr.izzi.digital/DOS/4218/19405.html#block-360054)  Modul: Hrvatski jezik i komunikacija  Jedinica: Rečenični znakovi  [**Objekt: Dvotočka**](https://hr.izzi.digital/DOS/4218/19405.html#block-360052) | **UKU** A. 2. 1. Upravljanje informacijama: Uz podršku učitelja ili samostalno traži nove informacije iz različitih izvora i uspješno ih primjenjuje pri rješavanju problema; A. 2. 2. Primjena strategija učenja i rješavanje problema: Učenik primjenjuje strategije učenja i rješava probleme u svim područjima učenja uz praćenje i podršku učitelja; C. 2. 1. Vrijednost učenja: Učenik može objasniti vrijednost učenja za svoj život;  C. 2. 2. Slika o sebi kao učeniku  **OSR** A. 2. 4. Razvija radne navike. |