**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 3. | REDNI BROJ SATA: 119. | | |
| PREDMETNO PODRUČJE: | HRVATSKI JEZIK | | | | |
| DOMENA: | HRVATSKI JEZIK I KOMUNIKACIJA; KNJIŽEVNOST I STVARALAŠTVO | | | | |
| NASTAVNI SADRŽAJ: | **Dvotočka i zarez u nabrajanju – vježbanje (M. Mimica: Mara & Mica)** | | | | |
| ISHODI: | **OŠ HJ A. 3. 1. Učenik razgovara i govori tekstove jednostavne strukture.**  – razlikuje svakodnevne komunikacijske situacije  – služi se novim riječima u skladu s komunikacijskom situacijom i temom  – u govornim situacijama samostalno prilagođava ton, intonaciju i stil  – pažljivo i uljudno sluša sugovornika ne prekidajući ga u govorenju  **OŠ HJ A. 3. 2. Učenik sluša tekst i prepričava sadržaj poslušanoga teksta.**  – odgovara na pitanja o poslušanome tekstu  – izdvaja nepoznate riječi, pretpostavlja značenje riječi na temelju sadržaja teksta i upotrebljava ih  – izražava mišljenje o poslušanome tekstu  – razumije ulogu i korisnost slušanja  **OŠ HJ A. 3. 4. Učenik piše vođenim pisanjem jednostavne tekstove u skladu s temom.**  – piše prema predlošcima za uvježbavanje pisanja (neposrednim promatranjem, zamišljanjem, predočavanjem)  – piše dvotočku i zarez u nabrajanju  **OŠ HJ B. 3. 1. Učenik povezuje sadržaj i temu književnoga teksta s vlastitim iskustvom.**  – iskazuje misli i osjećaje nakon čitanja književnoga teksta  – povezuje temu književnoga teksta s vlastitim iskustvom  **OŠ HJ B. 3. 2. Učenik čita književni tekst i uočava pojedinosti književnoga jezika.**  – uočava ritam, rimu i usporedbu u poeziji za djecu  – uočava ponavljanja u stihu, strofi ili pjesmi  – uočava posebnost poetskog izraza: slikovitost, zvučnost i ritmičnost | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. SPOJI I NOVU RIJEČ STVORI**  **Ishod aktivnosti:** razlikuje svakodnevne komunikacijske situacije; služi se novim riječima u skladu s komunikacijskom situacijom i temom; u govornim situacijama samostalno prilagođava ton, intonaciju i stil.  **Opis aktivnosti:**  Učiteljica/učitelj priprema kartice s riječima koje mogu biti dijelovi složenica: NOS, ROG, VODA, PAD, RIBA, LOV, SMEĐA, GOLO, TAMNO, GLAVA, MORE, PLOVITI, SJEVER, ISTOK, ZAPAD, JUG, BROD, VLASNIK, MRAV, JESTI, AUTO, CESTA, MIŠ, LOVITI i sl.  Učenici su podijeljeni u grupe i svaka grupa dobije kartice s istim riječima. Zadatak je povezati zadane riječi, promijeniti im ili dodati slovo i složiti nove riječi (vodopad, nosorog, ribolov, tamnosmeđa, gologlava, moreplovac, sjeveroistok, jugozapad, brodovlasnik, mravojed, autocesta, mišolovka). Pobijedila je grupa koja je u zadanom vremenu složila najviše riječi.  Nakon što slože riječi, učenici mogu u pisanku nabrojati koje su sve riječi složili. Ponavlja se pravilo uporabe dvotočke i zareza u nabrajanju.  Nakon nabrajanja riječi učenici nabrajaju i prema pravilu nabrajanja zapisuju što sve imaju u školskoj torbi, a ne pripada priboru za nastavu te u kojim se situacijama koriste tim predmetima.  **2. TKO SU MARA & MICA?**  **Ishod aktivnosti:** odgovara na pitanja o poslušanome tekstu; izdvaja nepoznate riječi, pretpostavlja značenje riječi na temelju sadržaja teksta i upotrebljava ih; uočava ponavljanja u stihu, strofi ili pjesmi; uočava posebnost poetskog izraza: slikovitost, zvučnost i ritmičnost; iskazuje misli i osjećaje nakon čitanja književnoga teksta.  **Opis aktivnosti:**  Učiteljica/učitelj prije čitanja pjesme pita učenike tko bi mogle biti Mara i Mica? Učenici iznose svoje pretpostavke. Nakon razgovora učiteljica/učitelj čita pjesmu, a nakon čitanja učenici odgovaraju na pitanje tko su Mara i Mica.  Učiteljica/učitelj postavlja pitanja o pjesmi: Što su Mara i Mica jedna drugoj? Zašto su nerazdvojne? Zašto ih se ne može rastaviti? Gdje se one nalaze? Što je nastalo od Mare i Mice? Kako se zovu riječi nastale slaganjem dviju riječi koje ste stvarali na početku sata?  **3. KAD PONAVLJAM, BOLJE ZNAM**  **Ishod aktivnosti:** piše prema predlošcima za uvježbavanje pisanja (neposrednim promatranjem, zamišljanjem, predočavanjem); piše dvotočku i zarez u nabrajanju; prepoznaje temu književnoga teksta; povezuje temu književnoga teksta s vlastitim iskustvom.  **Opis aktivnosti:**  Komunikacijska situacija: Kada najviše trebaš maramice? Gdje ih držiš? Gdje odlažeš iskorištene maramice? Zašto? Nabroji za što sve upotrebljavaš maramice i napiši rečenicu rabeći dvotočku i zarez. Nabroji pribor koji svaki dan upotrebljavaš za osobnu higijenu.  Istraži koje sve vrste papirnatih maramica postoje i zapiši ih prema pravilu nabrajanja. Nabroji kako mogu biti pakirane papirnate maramice? Nabroji odjeću koju trenutno imaš na sebi. Nabroji prijatelje koji imaju u torbi maramice.  **4. UZ DOBRU REKLAMU, SVE SE LAKŠE PRODA**  **Ishod aktivnosti:** piše prema predlošcima za uvježbavanje pisanja (neposrednim promatranjem, zamišljanjem, predočavanjem).  **Opis aktivnosti:**  U komunikacijskoj situaciji učiteljica/učitelj pitanjima usmjerava razgovor: Što vas može privući da kupite neki proizvod? Zašto radije kupujete neki proizvod od nekog drugog proizvoda iste vrste? Razgovara se o reklami i čemu služi. Učenici na 82. stranici udžbenika osmišljavaju reklamu za papirnate maramice i dizajniraju proizvod te smišljaju reklamni slogan.  Za zadaću mogu riješiti 2. zadatak na 81. stranici udžbenika i pokušati smisliti još nekoliko složenica.  **NA PLOČI JE:**  **Dvotočka i zarez u nabrajanju**  Složili smo ove riječi: nosorog, ribolov, mišolovka i brodovlasnik.  U školskoj torbi imam: bocu s vodom, kutiju za užinu, maramice i sličice.  **Mara & Mica**  - pjesma o maramicama  Riječi nastale slaganjem dviju riječi su složenice.  Važno je uvijek sa sobom nositi maramice.  Maramice mi trebaju:  Svaki dan za osobnu higijenu upotrebljavam:  Postoje ove vrste papirnatih maramica:  Maramice su pakirane:  Danas sam odjenula/odjenuo:  Ovi prijatelji imaju u torbi maramice: | | | | [**Zvučna čitanka – Mara & Mica**](https://hr.izzi.digital/DOS/4218/20040.html#block-366431) | **PID OŠ** B. 3. 1.  Učenik raspravlja o važnosti odgovornoga odnosa prema sebi, drugima i prirodi.  **OŠ LK** B. 3. 1.  Učenik povezuje likovno i vizualno umjetničko djelo s osobnim doživljajem, likovnim jezikom i tematskim sadržajem djela.  **UKU** A. 2. 3. Kreativno mišljenje: Učenik se koristi kreativnošću za oblikovanje svojih ideja i pristupa rješavanju problema.  **OSR** A. 2. 2. Upravlja emocijama i ponašanjem.  **IKT** C. 2. 2. Učenik uz učiteljevu pomoć ili samostalno djelotvorno provodi jednostavno pretraživanje informacija u digitalnome okružju.  **ZDR** A. 2. 3. Opisuje važnost održavanja pravilne osobne higijene za očuvanje zdravlja s naglaskom na pojačanu potrebu osobne higijene tijekom puberteta. |