**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |
| --- | --- | --- | --- |
| IME I PREZIME: | | RAZRED: 3. | REDNI BROJ SATA: 132. |
| PREDMETNO PODRUČJE: | HRVATSKI JEZIK | | |
| DOMENA: | KULTURA I MEDIJI | | |
| NASTAVNI SADRŽAJ: | **RADIJSKA EMISIJA** | | |
| ISHODI: | **OŠ HJ A. 3. 1. Učenik razgovara i govori tekstove jednostavne strukture.**  – služi se novim riječima u skladu s komunikacijskom situacijom i temom  – u govornim situacijama samostalno prilagođava ton, intonaciju i stil  – pažljivo i uljudno sluša sugovornika ne prekidajući ga u govorenju  **OŠ HJ C. 2. 2. Učenik razlikuje medijske sadržaje primjerene dobi i interesu.**  – izdvaja primjerene medijske sadržaje i razgovara o njima izražavajući vlastito mišljenje  – gleda i sluša animirane filmove, dokumentarne i igrane filmove za djecu – prati (gleda, sluša, doživljava) televizijske i radijske emisije za djecu obrazovnoga i dječjeg programa  **OŠ HJ C. 3. 1. Učenik pronalazi podatke koristeći se različitim izvorima primjerenima dobi učenika.**  – pronalazi i kombinira podatke iz različitih izvora primjerenih dobi | | |

|  |  |  |
| --- | --- | --- |
| NASTAVNE SITUACIJE | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. SLAGALICE**  **Ishodi aktivnosti:** služi se novim riječima u skladu s komunikacijskom situacijom i temom; u govornim situacijama samostalno prilagođava ton, intonaciju i stil; pažljivo i uljudno sluša sugovornika ne prekidajući ga u govorenju; izdvaja primjerene medijske sadržaje i razgovara o njima izražavajući vlastito mišljenje.  **Opis aktivnosti:** Učiteljica/učitelj priprema u nekoliko različitih fotografija radija izrezanih u slagalice. Učenici su podijeljeni u skupine. Na papir A3 veličine slažu zadane slagalice i nakon što slože sliku, prepoznaju uređaj radio i pišu u skupini barem tri rečenice o radiju.  Učiteljica/učitelj potiče učenike da pročitaju po skupinama što su zapisali o radiju.  Svaka skupina izlaže svoj plakat na ploči.  Komunikacijska situacija: Koji uređaj donosi vijesti i priče s putovanja, izvještaje sa sportskih natjecanja, zabavne emisije, emisije o kulturi ? Što sve radio nudi svojim slušateljima? Imate li radio kod kuće? Koji od radiprijemnika je najsličniji onome koji imate kod kuće? Koji bi bio najstariji? Što mislite zašto je sve manje radija u kućanstvima? Tko od vaših ukućana sluša radio? Što oni slušaju na radiju? Slušate li vi radio? Što volite slušati? Znate li koju radijsku emisiju za djecu? Kojim osjetilom primamo poruke s radioprijemnika? Kojim još medijima, osim radija, primamo poruke? Učiteljica/učitelj potiče učenike da zaključe u čemu se razlikuje, primjerice, televizijski medij od radija.  **2. SLUŠANJE RADIJSKE EMISIJE**  **Ishodi aktivnosti:** izdvaja primjerene medijske sadržaje i razgovara o njima izražavajući vlastito mišljenje; gleda i sluša animirane filmove, dokumentarne i igrane filmove za djecu – prati (gleda, sluša, doživljava) televizijske i radijske emisije za djecu obrazovnoga i dječjeg programa.  **Opis aktivnosti:** Učiteljica/učitelj najavljuje učenicima slušanje radijske emisije. (Prijedlog radijske emisije o kazališnoj predstavi). Učiteljica/učitelj upućuje učenike u osnovne podatke o emisiji koju će slušati. Prije slušanja zadaje zadatak učenicima da nakon slušanja odrede o čemu govori radijska emisija.  Učenici pozorno slušaju radijsku emisiju.  **3. RAZGOVOR O RADIJSKOJ EMISIJI**  **Ishodi aktivnosti:** služi se novim riječima u skladu s komunikacijskom situacijom i temom; u govornim situacijama samostalno prilagođava ton, intonaciju i stil; pažljivo i uljudno sluša sugovornika ne prekidajući ga u govorenju; izdvaja primjerene medijske sadržaje i razgovara o njima izražavajući vlastito mišljenje.  **Opis aktivnosti:** Učenici iznose svoje osjećaje nakon odslušane emisije.  Učiteljica/učitelj pitanjima uvodi učenike u komunikacijsku situaciju: Koja je tema ove radijske emisije? Tko razgovara u emisiji? Tko učenicima postavlja pitanja? O čemu su sve razgovarali? Što vam se svidjelo/nije svidjelo u emisiji? Koju bi bila vrsta ove radijske emisije koju smo slušali? Kako zovemo čovjeka koji vodi razgovor u radijskoj emisiji? Kako novinar dolazi do odgovora? Učiteljica/učitelj objašnjava učenicima da je intervju prikupljanje podataka s pomoću razgovora.  Komunikacijska situacija: Što još osim razgovora čujemo u radijskoj emisiji? (Govor, ali i šumove iz okoline te glazbu).  Učenici će navesti dijelove u kojima se čuje glazba. Učiteljica/učitelj će ponovno pustiti početak emisije te razgovarati o najavi za emisiju (uvodnoj špici) i odjavnoj špici.  Što doznajemo u odjavnoj špici emisije? (Imena autora emisije.)  **4. RAZREDNA RADIJSKA EMISIJA**  **Ishodi aktivnosti:** koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje; istražuje, eksperimentira i slobodno radi na temi koja mu je bliska, razvija vlastiti potencijal za stvaralaštvo.  **Opis aktivnosti:** Učenici su podijeljeni u skupine s početka sata. Zadatak je svake skupine osmisliti intervju za jednu radijsku emisiju.  Prijedlozi emisija: Izvješće s nekog sportskog događaja; prijedlozi za uređenje svoga naselja; prijedlozi za poboljšanje zabavnog života u naselju za mlade i djecu; izvješće sa školskog natjecanja; prijedlozi za poboljšanje odnosa učenika u razredu. Učiteljica/učitelj potiče učenike da se podijele tako da svaka skupina ima jednog ili dva radijska voditelja, a drugi dio skupine su njihovi sugovornici. Treba uputiti učenike u dobre vještine radijskoga voditelja (razgovor treba biti zanimljiv, unijeti i elemente humora). Skupine će izvesti svoje intervjue, a ostali učenici će ih vrednovati prstom gore ili dolje.  Učenici za domaću zadaću mogu istražiti koje sve vrste radijskih emisija postoje te zapisati imena nekih poznatih radijskih emisija.  **NA PLOČI JE:**  **RADIJSKA EMISIJA**  Radioaparat – uređaj.  Radijska emisija – ono što čujemo.  Radijsku priču doživljavamo pomoću glazbe, govora, šumova, zvučnih efekata.  Slušali smo:  Autori:  Trajanje emisije:  Tema:  Dobar radijski voditelj treba biti zanimljiv, spontan, šaljiv, ali pristojan. |  | **PID OŠ** B. 3. 3. Učenik se snalazi u promjenama i odnosima tijekom vremenskih ciklusa te analizira povezanost vremenskih ciklusa s događajima i važnim osobama u zavičaju.  **GOO** A. 2. 1. Ponaša se u skladu s ljudskim pravima u svakodnevnom životu.  **OSR** A. 2. 2. Upravlja emocijama i ponašanjem; B. 2. 1. Opisuje i uvažava potrebe i osjećaje drugih; B. 2. 2. Razvija komunikacijske kompetencije;  B. 2. 4. Suradnički uči i radi u timu.  **UKU** A. 2. 2. Primjena strategija učenja i rješavanje problema: Učenik primjenjuje strategije učenja i rješava probleme u svim područjima učenja uz praćenje i podršku učitelja; A. 2. 3. Kreativno mišljenje: Učenik se koristi kreativnošću za oblikovanje svojih ideja i pristupa rješavanju problema.  **ODR** A. 2. 3. Razmatra utjecaj korištenja različitih izvora energije na okoliš i ljude; C. 2. 2. Razlikuje osobnu od opće dobrobiti. |