**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 3. | REDNI BROJ SATA: 140. | | |
| PREDMETNO PODRUČJE: | HRVATSKI JEZIK | | | | |
| DOMENA: | HRVATSKI JEZIK I KOMUNIKACIJA; KNJIŽEVNOST I STVARALAŠTVO | | | | |
| NASTAVNI SADRŽAJ: | **KAD ODRASTEM BIT ĆU SRETNA OSOBA - STVARALAČKO PISANJE** | | | | |
| ISHODI: | **OŠ HJ A. 3. 1. Učenik razgovara i govori tekstove jednostavne strukture.**  – razlikuje svakodnevne komunikacijske situacije  – govori kraći tekst prema jednostavnoj strukturi: uvod, središnji dio, završetak  – služi se novim riječima u skladu s komunikacijskom situacijom i temom  – u govornim situacijama samostalno prilagođava ton, intonaciju i stil  – pažljivo i uljudno sluša sugovornika ne prekidajući ga u govorenju  **OŠ HJ A. 3. 4. Učenik piše vođenim pisanjem jednostavne tekstove u skladu s temom.**  – piše jednostavne tekstove prema zadanoj ili slobodno odabranoj temi  – piše vođenim pisanjem pisani sastavak prepoznatljive trodijelne strukture (uvod, glavni dio, završetak).  – piše različite kratke tekstove: čestitka, kratka e-poruka, pisani sastavak  – provjerava pravopisnu točnost i slovopisnu čitkost u pisanju  – piše ogledne i česte riječi koje su dio aktivnoga rječnika u kojima su glasovi č, ć, dž, đ, ije/je/e/i (umanjenice, uvećanice, zanimanja)  **OŠ HJ A. 3. 5. Učenik oblikuje tekst služeći se imenicama, glagolima i pridjevima, uvažavajući gramatička i pravopisna pravila.**  – piše pridjeve uz imenice da bi stvorio življu i potpuniju sliku  **OŠ HJ B. 3. 1. Učenik povezuje sadržaj i temu književnoga teksta s vlastitim iskustvom.**  – iskazuje misli i osjećaje nakon čitanja književnoga teksta  – uspoređuje misli i osjećaje nakon čitanja teksta sa zapažanjima ostalih učenika  – prepoznaje etičke vrijednosti teksta | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. VELIK I SRETAN KAO DIJETE**  **Ishodi aktivnosti:** razlikuje svakodnevne komunikacijske situacije; služi se novim riječima u skladu s komunikacijskom situacijom i temom; u govornim situacijama samostalno prilagođava ton, intonaciju i stil; pažljivo i uljudno sluša sugovornika ne prekidajući ga u govorenju; iskazuje misli i osjećaje nakon čitanja književnoga teksta; uspoređuje misli i osjećaje nakon čitanja teksta sa zapažanjima ostalih učenika; prepoznaje etičke vrijednosti teksta.  **Opis aktivnosti:**  Učiteljica/učitelj potiče učenike da pozorno poslušaju pjesmu *Velik kao dijete* i razmisle što će postati dijete iz pjesme kada odraste? Učiteljica/učitelj izražajno čita pjesmu Enesa Kiševića *Velik kao dijete*.  VELIK KAO DIJETE  ENES KIŠEVIĆ  Znaš li što ću ja postati  kada odrastem,  za tvoju ljepotu, svijete?  Ja kada odrastem  jako veliki,  ja ću postati dijete.  Najljepše je kad odrasteš,  a ostaneš dječji stvor,  pa svi misle da si velik  zato što si profesor.  Što si doktor od imena,  stručnjak za rakete -  a ne znaju da si velik  zato što si dijete.  Možeš biti pilot, rudar...  slavni pisac knjiga -  djetetu je svaki pos'o  lagan kao igra.  Ma nosio ja u glavi  i sve fakultete,  kad odrastem jako velik,  ja ću ostat' dijete.  Nakon čitanja pjesme učiteljica/učitelj potiče učenike na promišljanje o značenju zaključka da će dijete nakon što odraste ostati dijete.  Komunikacijska situacija: Kakva su djeca? Imaju li briga? Što djeca najčešće rade? Kakvi su odrasli? Imaju li vremena? Zašto nemaju dovoljno slobodnog vremena? Kako se zbog toga osjećaju? Jeste li kada razgovarali s roditeljima, žele li oni biti razigrani, bezbrižni i sretni kao i vi? Mogu li odrasli biti sretni? Kada su sretni? | | | |  | **PID OŠ** A. 3. 2. Učenik prikazuje vremenski slijed događaja i procjenjuje njihovu važnost;  B. 3. 3. Učenik se snalazi u promjenama i odnosima tijekom vremenskih ciklusa te analizira povezanost vremenskih ciklusa s događajima i važnim osobama u zavičaju; C. 3. 3. Učenik povezuje prirodno i društveno okružje s gospodarstvom zavičaja.  **OSR** A. 2. 1.Razvija sliku o sebi;  A. 2. 2. Upravlja emocijama i ponašanjem; A. 2. 3.Razvija osobne potencijale.  **UKU** A. 2. 2. Primjena strategija učenja i rješavanje problema: Učenik primjenjuje strategije učenja i rješava probleme u svim područjima učenja uz praćenje i podršku učitelja; A. 2. 3. Kreativno mišljenje: Učenik se koristi kreativnošću za oblikovanje svojih ideja i pristupa rješavanju problema; B. 2. 4.  Samovrednovanje/samoprocjena: Na poticaj učitelja, ali i samostalno, učenik samovrednuje proces učenja i svoje rezultate te procjenjuje ostvareni napredak.  **GOO** A. 2. 1.Ponaša se u skladu s ljudskim pravima u svakodnevnom životu.  **ODR** B. 2. 1. Objašnjava da djelovanje ima posljedice i rezultate; C. 2. 2. Razlikuje osobnu od opće dobrobiti.  **POD** A. 2. 3. Upoznaje mogućnosti razvoja karijere i profesionalnoga usmjeravanja. |
| **2. ŽELIM BITI, ŽELIM BITI…**  **Ishodi aktivnosti:** razlikuje svakodnevne komunikacijske situacije; služi se novim riječima u skladu s komunikacijskom situacijom i temom; u govornim situacijama samostalno prilagođava ton, intonaciju i stil; pažljivo i uljudno sluša sugovornika ne prekidajući ga u govorenju.  **Opis aktivnosti:**  Učiteljica/učitelj potiče učenike na promišljanje o tome što žele biti kada odrastu. Pitanjima ih navodi na zaključak da trebaju raditi ono što vole. Što mislite što vam je potrebno da budete sretni kada odrastete? Hoće li za dvadesetak godina sve biti isto kao sada? Što bi moglo biti drugačije? Što bi vam moglo pomoći da budete sretniji sa svojim obiteljima, da imate više vremena za obitelj? Što bi želio/željela raditi kada odrasteš? Svaki učenik treba izreći jedno zanimanje i što je posebno u tom zanimanju. Što znači biti uspješan u svojem poslu? Objasni. Bi li volio/voljela da ti se ostvare svi snovi? Možeš li sam utjecati na ostvarenje sna? Što misliš hoćeš li isto izgledati? Pokušaj se zamisliti kao odraslu osobu. Što se promijenilo? | | | |
| **3. MAŠTAJ, PRIČAJ…**  **Ishodi aktivnosti**: razlikuje svakodnevne komunikacijske situacije; govori kraći tekst prema jednostavnoj strukturi: uvod, središnji dio, završetak; služi se novim riječima u skladu s komunikacijskom situacijom i temom; u govornim situacijama samostalno prilagođava ton, intonaciju i stil; pažljivo i uljudno sluša sugovornika ne prekidajući ga u govorenju.  **Opis aktivnosti:**  Učiteljica/učitelj pitanjima potiče učenike da zamisle da su odrasli: Kada ćeš odrasti? Koliko vremena još treba proći do tada? Možeš li znati kako ćeš tada izgledati i što ćeš raditi? Kako bi mogao/mogla vidjeti što će biti kada odrasteš? Zažmirite i pažljivo slušajte i zamišljajte priču. Rano je jutro. Ne možeš spavati pa krećeš u šetnju. Ptice pjevaju, livada se šareni, cvijeće miriši. Veselo i bezbrižno trčkaraš livadom. Odjednom zastaneš, ispred tebe je neobičan stroj. Stroj ima malena, šarena vrata. Otvaraš vrata i ugledaš crvenu ručku. Razmišljaš što bi to moglo biti. Trenutak, dva stojiš, ali znatiželja je jača od razuma, povučeš za ručku, stroj počinje zvrndati, bučiti… i odvede te dvadeset godina kasnije, u tvoju budućnost. Vidiš samo sebe i svoju budućnost. Sve ono o čemu trenutno maštaš, ostvareno je. Radiš posao iz snova, imaš svoju obitelj, prijatelje. Odrasla/odrastao si u uspješnu osobu. Opiši svoj život u takvoj budućnosti. Razmisli i uvedi nas u priču. Ispričaj kako izgledaš, gdje živiš, što radiš, imaš li djecu... Što te čini sretnim?  Učiteljica/učitelj podsjeća učenike da svaka priča mora imati uvod, glavni dio i završetak.  Učiteljica/učitelj potiče pitanjima učenike na stvaranje zajedničkog plana priče i zapisuje ga na ploču. Što svaka priča mora imati? Koji su dijelovi priče? Kako bi naša priča mogla započeti? U uvodu nas vremeplov odvodi dvadeset godina u budućnost. Gdje se nalaziš? Kako izgledaš? Kako se osjećaš? U glavnom dijelu upoznajemo tvoj posao, obitelj. Tko sve čini tvoju obitelj? Imaš li prijatelje? Kako provodiš svoje slobodno vrijeme? Što radiš? Što te veseli u tvome poslu? Jesi li sretan/ sretna svojim životom? Što te čini sretnim/sretnom? Jesu li se ostvarili svi tvoji snovi? Priču završi razmišljanjem bi li nešto mijenjao/mijenjala, želiš li ostati u budućnosti ili bi se želio/željela vratiti u sadašnjost.  Nekoliko učenika usmeno pripovijeda svoju priču, ostali učenici pažljivo slušaju i ispravljaju eventualne pogreške, nepravilan redoslijed događaja, nedovoljno određen uvod, glavni dio i zaključak, nedovršena priča i sl. | | | |
| **4. ZNAM NAPISATI PRIČU**  **Ishodi aktivnosti:** piše jednostavne tekstove prema zadanoj ili slobodno odabranoj temi; piše vođenim pisanjem pisani sastavak prepoznatljive trodijelne strukture (uvod, glavni dio, završetak); piše različite kratke tekstove: čestitka, kratka e-poruka, pisani sastavak; provjerava pravopisnu točnost i slovopisnu čitkost u pisanju; piše ogledne i česte riječi koje su dio aktivnoga rječnika u kojima su glasovi č, ć, dž, đ, ije/je/e/i (umanjenice, uvećanice, zanimanja); piše pridjeve uz imenice da bi stvorio življu i potpuniju sliku.  **Opis aktivnosti:**  Učenici trebaju napisati sastavak na temu Kad odrastem bit ću… sretna osoba. Pri pisanju sastavka trebaju paziti na poštivanje pravopisnih pravila kao i na oblikovanje rečenica. Treba obratiti pažnju na početak rečenice (ne započinjati svaku rečenicu istom riječi). Priču pišu prema planu s ploče, a u udžbeniku imaju i podsjetnik o čemu sve treba pisati. Priču pišu u crtovlje u udžbeniku.  Učiteljica/učitelj može ispred učenika postaviti jedan stolac, tzv. autorski stolac, na kojem sjedi učenik koji ostalima čita svoj uradak. | | | |