**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 3. | REDNI BROJ SATA: 141. | | |
| PREDMETNO PODRUČJE: | HRVATSKI JEZIK | | | | |
| DOMENA: | KNJIŽEVNOST I STVARALAŠTVO | | | | |
| NASTAVNI SADRŽAJ: | **PJESMA - OBITELJ SE ČUVA U SRCU** | | | | |
| ISHODI: | **OŠ HJ A. 3. 1. Učenik razgovara i govori tekstove jednostavne strukture.**  – razlikuje svakodnevne komunikacijske situacije  – služi se novim riječima u skladu s komunikacijskom situacijom i temom  **OŠ HJ A. 3. 3. Učenik čita tekst i pronalazi važne podatke u tekstu.**  – uočava grafičku strukturu teksta: naslov, tijelo teksta, ilustracije i/ili fotografije, rubrike  **OŠ HJ B. 3. 1. Učenik povezuje sadržaj i temu književnoga teksta s vlastitim iskustvom.**  – iskazuje misli i osjećaje nakon čitanja književnoga teksta  – prepoznaje temu književnoga teksta  – povezuje temu književnoga teksta s vlastitim iskustvom  – uspoređuje misli i osjećaje nakon čitanja teksta sa zapažanjima ostalih učenika  **OŠ HJ B. 3. 2. Učenik čita književni tekst i uočava pojedinosti književnoga jezika.**  – prepoznaje i izdvaja temu književnoga teksta  – uočava ritam, rimu i usporedbu u poeziji za djecu  – uočava ponavljanja u stihu, strofi ili pjesmi  – uočava pjesničke slike  – uočava emocionalnost i slikovitost teksta  – uočava posebnost poetskog izraza: slikovitost, zvučnost i ritmičnost  **OŠ HJ B. 3. 4. Učenik se stvaralački izražava prema vlastitome interesu potaknut različitim iskustvima i doživljajima književnoga teksta.**  – koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje  – istražuje, eksperimentira i slobodno radi na temi koja mu je bliska  – razvija vlastiti potencijal za stvaralaštvo | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. BURZA OSOBINA**  **Ishod aktivnosti:** razlikuje svakodnevne komunikacijske situacije; služi se novim riječima u skladu s komunikacijskom situacijom i temom.  **Opis aktivnosti:**  Učiteljica/učitelj upućuje učenike da će napraviti burzu osobina. Objašnjava značenje riječi *burza* (ponuda, razmjena). Učenici na papir trebaju napisati jednu ili više ljudskih osobina, pozitivnih ili negativnih. Papiri se lijepe na ploču (plakat) i čitaju se osobine. Izdvajaju se pozitivne i negativne osobine te se razgovara o tome po čemu kod nekoga prepoznajemo određenu osobinu. Nakon toga učenici odabiru osobinu koja opisuje njihovu mamu ili tatu, brata ili sestru. | | | |  | **PID OŠ** C. 3. 1. Učenik raspravlja o ulozi, utjecaju i važnosti zavičajnoga okružja u razvoju identiteta te utjecaju pojedinca na očuvanje baštine.  **OSR** B. 2. 1. Opisuje i uvažava potrebe i osjećaje drugih.  **UKU** A. 2. 3. Kreativno mišljenje  Učenik se koristi kreativnošću za oblikovanje svojih ideja i pristupa rješavanju problema. |
| **2. ČITAM I OSJEĆAM PJESME**  **Ishod aktivnosti:** iskazuje misli i osjećaje nakon čitanja književnoga teksta; prepoznaje temu književnoga teksta; uočava ritam, rimu i usporedbu u poeziji za djecu; uočava ponavljanja u stihu, strofi ili pjesmi; uočava pjesničke slike; uočava emocionalnost i slikovitost teksta; uočava posebnost poetskog izraza: slikovitost, zvučnost i ritmičnost; uočava grafičku strukturu teksta: naslov, tijelo teksta, ilustracije i/ili fotografije, rubrike.  **Opis aktivnosti:**  Učenici čitaju pjesme (individualno), a nakon toga nekoliko učenika čita pjesme naglas.  Učiteljica/učitelj potiče učenike na razmišljanje o pjesmama: Što je neobično u pjesmama? Po čemu se razlikuju od drugih pjesama? Kako znamo kome je koja pjesma namijenjena? Kome je posvećena prva, a kome druga pjesma? Kakvo lice ima mama? Nađite usporedbu u prvoj pjesmi. Kako se djevojčica osjeća uz mamu? Kakav je tata? Čime tješi djevojčicu? Kako se djevojčica osjeća uz tatu? Zašto?  Što je tema prve, a što druge pjesme? (Ljubav prema majci, ocu.) Koliko stihova imaju? Čega u ovim pjesmama nema? (rime)  Po čemu zaključujete da su to ipak pjesme? (ritam, osjećaji, stihovi…)  Učiteljica/učitelj zapisuje na ploču osnovne podatke o pjesmi, a učenici pišu u bilježnice. | | | |  |
| **3. AKROSTIHOVI, ŠTO JE TO?**  **Ishod aktivnosti:** uočava grafičku strukturu teksta: naslov, tijelo teksta, ilustracije i/ili fotografije, rubrike; uočava ponavljanja u stihu, strofi ili pjesmi; povezuje temu književnoga teksta s vlastitim iskustvom; uspoređuje misli i osjećaje nakon čitanja teksta sa zapažanjima ostalih učenika.  **Opis aktivnosti:**  Učenici još jednom čitaju pjesme. Promišljaju, odgovaraju na pitanje kome je pjesma namijenjena, kako to znaju. Čitaju početna slova svakoga stiha. Učiteljica/učitelj ih upućuje da se takva vrsta pjesme, u kojoj svaki stih počinje jednim slovom nove riječi, zove *akrostih*.  Jesu li stihovi u ovim pjesmama dugi ili kratki? Čega nema? Učiteljica/učitelj zapisuje na ploču, novi pojam akrostih, a učenici u pisanke.  Učiteljica/učitelj potiče učenike da zajedno napišu jednu pjesmu akrostihom npr. o svojem razredu:  Primjer: **A**KTIVNO UČIMO  **K**REATIVNOST VOLIMO  **A**KO NEKAD ŠUTIMO  **Č**UDIMO SE SAMI SEBI  **I**GRAMO SE ZAJEDNO RADO. | | | |
| **4. I JA ZNAM PISATI AKROSTIHOVE**  **Ishod aktivnosti:** koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje; istražuje, eksperimentira i slobodno radi na temi koja mu je bliska; razvija vlastiti potencijal za stvaralaštvo.  **Opis aktivnosti:**  Rad s udžbenikom – Učenici pišu pjesmu posvećenu sebi, rješavaju 2. zadatak u udžbeniku 109. stranici.  Nakon toga u pisanku pišu pjesmu akrostihom za mamu i tatu.  **NA PLOČI JE:**  **Obitelj se čuva u srcu**  Tema pjesama je ljubav prema mami i tati.  Usporedba: Miriše kao cvijet  Pjesme imaju po četiri stiha.  Pjesme su pisane AKROSTIHOM.  AKROSTIH su stihovi pisani tako da početno slovo svakog stiha čini jedno slovo nove riječi (čitane odozgo prema dolje). Obično su kratki i nemaju rime. | | | |