**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 3. | REDNI BROJ SATA: 142. | | |
| PREDMETNO PODRUČJE: | HRVATSKI JEZIK | | | | |
| DOMENA: | HRVATSKI JEZIK I KOMUNIKACIJA | | | | |
| NASTAVNI SADRŽAJ: | **I TO NIJE SVE...** **pisanje obavijesti, izvješća, reklama** | | | | |
| ISHODI: | **OŠ HJ A. 3. 1. Učenik razgovara i govori tekstove jednostavne strukture.**  – pripovijeda događaje nižući ih kronološki  – služi se novim riječima u skladu s komunikacijskom situacijom i temom  – u govornim situacijama samostalno prilagođava ton, intonaciju i stil  – pažljivo i uljudno sluša sugovornika ne prekidajući ga u govorenju  **OŠ HJ A. 3. 2. Učenik sluša tekst i prepričava sadržaj poslušanoga teksta.**  – sluša tekst prema zadanim smjernicama: unaprijed zadana pitanja i upute  – odgovara na pitanja o poslušanome tekstu  – izražava mišljenje o poslušanome tekstu  – razumije ulogu i korisnost slušanja  **OŠ HJ A. 3. 3. Učenik čita tekst i pronalazi važne podatke u tekstu.**  – uočava grafičku strukturu teksta: naslov, tijelo teksta, ilustracije i/ili fotografije, rubrike  – odgovara na pitanja o pročitanome tekstu  – pronalazi važne podatke u tekstu  **OŠ HJ A. 3. 4. Učenik piše vođenim pisanjem jednostavne tekstove u skladu s temom.**  – piše jednostavne tekstove prema zadanoj ili slobodno odabranoj temi  – piše prema predlošcima za uvježbavanje pisanja (neposrednim promatranjem, zamišljanjem, predočavanjem)  – provjerava pravopisnu točnost i slovopisnu čitkost u pisanju  – piše ogledne i česte riječi koje su dio aktivnoga rječnika u kojima su glasovi č, ć, dž, đ, ije/je/e/i (umanjenice, uvećanice, zanimanja)  **OŠ HJ B. 3. 4. Učenik se stvaralački izražava prema vlastitome interesu potaknut različitim iskustvima i doživljajima književnoga teksta.**  – stvara različite individualne uratke: stvara na dijalektu/mjesnom govoru, piše i crta slikovnicu, glumi u igrokazu, stvara novinsku stranicu, piše pismo podrške, crta naslovnicu knjige, crta plakat, crta strip  – razvija vlastiti potencijal za stvaralaštvo  **OŠ HJ C. 3. 2. Učenik razlikuje tiskane publikacije primjerene dobi i interesima.**  – razlikuje knjige, udžbenike, časopise, plakate, strip, brošure, reklamne letke | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. SLOVO PO SLOVO, NOVI POJAM**  **Ishodi aktivnosti:** služi se novim riječima u skladu s komunikacijskom situacijom i temom; u govornim situacijama samostalno prilagođava ton, intonaciju i stil; pažljivo i uljudno sluša sugovornika ne prekidajući ga u govorenju.  **Opis aktivnosti:**  Učiteljica/učitelj s učenicima igra igru vješala. Pogađaju slova od kojih se sastoji zadani pojam. Govoreći slovo, trebaju reći i neku imenicu koja počinje tim slovom (npr.: P kao putnik). Učenici, pogađanjem pojedinih slova, trebaju pogoditi traženi pojam:  \_\_ \_\_ \_\_ \_\_ \_\_ \_\_ \_\_ \_\_ \_\_ \_\_ \_\_ \_\_ \_\_ \_\_ \_\_ \_\_  ( P U T N I Č K A A G E N C I J A )  Komunikacijska situacija: Učenici čitaju traženi pojam. Jeste li bili u nekoj putničkoj agenciji? Što sve tamo možemo vidjeti? O čemu se brinu djelatnici u putničkoj agenciji? Putničke agencije brinu o organizaciji putovanja i boravka turista u određenoj turističkoj destinaciji. Na koji način mogu pridobiti što više putnika za određenu destinaciju? Kako bi mogli reklamirati neki hotel?  Rad s udžbenikom: Učiteljica/učitelj upućuje učenike da otvore 106. stranicu i pročitaju tekst reklamnih letaka jedne putničke agencije. | | | |  | **PID OŠ** C. 3. 3. Učenik povezuje prirodno i društveno okružje s gospodarstvom zavičaja.  **OŠ LK** A. 3. 1. Učenik likovnim i vizualnim izražavanjem interpretira različite sadržaje  **OSR** A. 2. 1. Razvija sliku o sebi;  A. 2. 2. Upravlja emocijama i ponašanjem; B. 2. 2. Razvija komunikacijske kompetencije;  B. 2. 4. Suradnički uči i radi u timu.  **UKU** A. 2. 3. 3. Kreativno mišljenje: Učenik se koristi kreativnošću za oblikovanje svojih ideja i pristupa rješavanju problema. |
| **2. STARO ILI NOVO?**  **Ishod aktivnosti**: sluša tekst prema zadanim smjernicama: unaprijed zadana pitanja i upute; odgovara na pitanja o poslušanome tekstu; izražava mišljenje o poslušanome tekstu; razumije ulogu i korisnost slušanja; uočava grafičku strukturu teksta: naslov, tijelo teksta, ilustracije i/ili fotografije, rubrike; odgovara na pitanja o pročitanome tekstu; pronalazi važne podatke u tekstu; razlikuje knjige, udžbenike, časopise, plakate, strip, brošure, reklamne letke.  **Opis aktivnosti:**  Rad s udžbenikom: Učenici promatraju fotografije u udžbeniku na 110. stranici. Jedan učenik čita reklamni letak hotela *Sunce*. Učiteljica/učitelj vođenim pitanjima potiče učenike na razmišljanje.  Komunikacijska situacija: Misliš li da je ovaj letak dobro osmišljen? Objasni. Postoji li fotografija hotela na letku? Što misliš zašto? Obzirom da nema fotografije hotela, što bi moglo privući putnike da ga posjete? Možemo li zaključiti kakav je to hotel? Pronađi i pročitaj rečenicu koja ti to kazuje. Koje su sve prednosti navedene u letku?  Drugi učenik čita tekst reklamnog letka za hotel *Nikol*. Učiteljica/učitelj ponovno potiče komunikacijsku situaciju: Što saznajemo odmah na početku o hotelu? Je li ovaj letak dobro napisan? Što bi u njemu privuklo putnike? Kakav je ovaj hotel? Koje su prednosti ovoga hotela? Možete li zaključiti što je reklamni letak? Gdje još možemo pronaći reklamne letke? Koja je razlika između reklame i letka? Što najčešće piše u letku? Čemu on služi?  Učiteljica/učitelj potiče učenike da promotre dvije fotografije ispod letaka, razmisle i kažu koja fotografija pripada kojem hotelu. Komunikacijska situacija: Je li vam bilo teško odrediti koja soba pripada kojem hotelu? Što vam je pomoglo u donošenju odluke? Jeste li i zamišljali takve sobe nakon što smo pročitali letke? Nakon što ste vidjeli fotografije biste li promijenili odluku ili mislite da ste dobro odlučili? Objasnite. | | | |
| **3. ZA I PROTIV**  **Ishod aktivnosti:** služi se novim riječima u skladu s komunikacijskom situacijom i temom; u govornim situacijama samostalno prilagođava ton, intonaciju i stil; pažljivo i uljudno sluša sugovornika ne prekidajući ga u govorenju; piše jednostavne tekstove prema zadanoj ili slobodno odabranoj temi; piše ogledne i česte riječi koje su dio aktivnoga rječnika u kojima su glasovi č, ć, dž, đ, ije/je/e/i (umanjenice, uvećanice, zanimanja).  **Opis aktivnosti:**  Učiteljica/učitelj potiče učenike na promišljanje o prednostima i nedostatcima svakoga hotela. Upućuje ih da odaberu jedan za koji misle da je bolji. Zadatak je u udžbenik na 111. stranici napisati za koji bi se hotel bi se odlučili i objasniti što je presudilo u odabiru. Nekoliko učenika čita svoj odabir.  Učiteljica/učitelj dijeli učenike u dvije skupine ovisno o tome za koji hotel su se odlučili. Pitanjima navodi učenike da zaključe koja aktivnost slijedi, ako će se suprotstaviti različita mišljenja o hotelima. Učiteljica/učitelj podsjeća učenike na pravila dobre rasprave (iznosimo vlastito mišljenje i uvažavamo tuđe, slušamo i gledamo govornika, govorimo jasno i razumljivo, raspravljamo mirno i strpljivo). Učenici sudjeluju u raspravljanju pazeći na pravila dobroga raspravljanja. Učiteljica/učitelj odabire nekoliko neodlučnih učenika koji će pratiti iznošenje mišljenja i stavova i na kraju rasprave reći koja ih je skupina uvjerila u svoje argumente. Na kraju zaključuju koji je reklamni letak bolji i utječe li i on na donošenje odluke. | | | |
| **4. SOBA KAKVU TREBAŠ**  **Ishod aktivnosti:** piše jednostavne tekstove prema zadanoj ili slobodno odabranoj temi; piše prema predlošcima za uvježbavanje pisanja (neposrednim promatranjem, zamišljanjem, predočavanjem); provjerava pravopisnu točnost i slovopisnu čitkost u pisanju; piše ogledne i česte riječi koje su dio aktivnoga rječnika u kojima su glasovi č, ć, dž, đ, ije/je/e/i (umanjenice, uvećanice, zanimanja); stvara različite individualne uratke: stvara na dijalektu/mjesnom govoru, piše i crta slikovnicu, glumi u igrokazu, stvara novinsku stranicu, piše pismo podrške, crta naslovnicu knjige, crta plakat, crta strip, razvija vlastiti potencijal za stvaralaštvo.  **Opis aktivnosti:**  Učenici su podijeljeni u skupine po četvero.U grupi trebaju osmisliti tekst oglasa kojim će privući goste da unajmesobu baš u njihovom stanu**.** Nakon toga trebaju osmisliti letak s tekstom i crtežom kojim će reklamirati sobu koju iznajmljuju da bi privukli što više zainteresiranih. Zadatke učenici rješavaju u udžbeniku.  Nakon što je većina skupina završila zadatak, učenici prezentiraju uradak svoje grupe. Učiteljica/učitelj može odabrati najzanimljiviji letak ili se može izraditi plakat IZNAJMLJUJE SE SOBA.  PRIJEDLOG DOMAĆE ZADAĆE: Učenici mogu potražiti na internetu fotografiju hotela koja im se sviđa i napisati reklamni letak za hotel, zamisliti da su odsjeli u hotelu i napisati izvješće o boravku u hotelu. | | | |