**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 3. | REDNI BROJ SATA: 150. | | |
| PREDMETNO PODRUČJE: | HRVATSKI JEZIK | | | | |
| DOMENA: | HRVATSKI JEZIK I KOMUNIKACIJA; KNJIŽEVNOST I STVARALAŠTVO | | | | |
| NASTAVNI SADRŽAJ: | **LEKTIRA** | | | | |
| ISHODI: | **OŠ HJ A. 3. 1. Učenik razgovara i govori tekstove jednostavne strukture.**  – služi se novim riječima u skladu s komunikacijskom situacijom i temom  – razgovara izražavajući potrebe, misli i osjećaje  – u komunikacijskim situacijama otvara i potiče dijalog  – pažljivo i uljudno sluša sugovornika ne prekidajući ga u govorenju  **OŠ HJ A. 3. 3. Učenik čita tekst i pronalazi važne podatke u tekstu.**  – odgovara na pitanja o pročitanome tekstu  – sažima (traži glavne misli) i prepričava tekst  **OŠ HJ A. 3. 4. Učenik piše vođenim pisanjem jednostavne tekstove u skladu s temom.**  – piše vođenim pisanjem pisani sastavak prepoznatljive trodijelne strukture (uvod, glavni dio, završetak)  **OŠ HJ B. 3. 1. Učenik povezuje sadržaj i temu književnoga teksta s vlastitim iskustvom.**  – iskazuje misli i osjećaje nakon čitanja književnoga teksta  – prepoznaje temu književnoga teksta  – navodi sličnosti i razlike između sadržaja i teme književnoga teksta i vlastitoga životnog iskustva  **OŠ HJ B. 3. 2. Učenik čita književni tekst i uočava pojedinosti književnoga jezika.**  – prepoznaje i izdvaja temu književnoga teksta  – prepoznaje redoslijed događaja  – povezuje likove s mjestom i vremenom radnje  – opisuje likove prema izgledu, ponašanju i govoru  **OŠ HJ B. 3. 3. Učenik čita prema vlastitome interesu te razlikuje vrste knjiga za djecu.**  – razlikuje slikovnicu, zbirku pjesama, zbirku priča, dječji roman, basnu, igrokaz  – preporučuje ostalim učenicima knjige koje je pročitao i koje su mu bile zanimljive  **OŠ HJ B. 3. 4. Učenik se stvaralački izražava prema vlastitome interesu potaknut različitim iskustvima i doživljajima književnoga teksta.**  –stvara različite individualne uratke: stvara na dijalektu / mjesnom govoru, piše i crta slikovnicu, glumi u igrokazu, stvara novinsku stranicu, piše pismo podrške, crta naslovnicu knjige, crta plakat, crta strip | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. POGODI TKO SAM?**  **Ishodi aktivnosti**: služi se novim riječima u skladu s komunikacijskom situacijom i temom; razgovara izražavajući potrebe, misli i osjećaje; u komunikacijskim situacijama otvara i potiče dijalog; pažljivo i uljudno sluša sugovornika ne prekidajući ga u govorenju.  **Opis aktivnosti:**  Učiteljica/učitelj učenicima objašnjava pravila igre. Odabrani učenik dolazi pred učenike iz razreda, na glavi ima obruč sa slikom lika iz književnoga djela. Učenik, koji se nalazi pred pločom, ne vidi tko mu je na slici. Učiteljica/učitelj potiče učenika da s pomoću pitanja, na koja je mogući odgovor DA ili NE, otkrije koju osobu predstavlja. Ostali učenici odgovorima DA ili NE navode učenika na pogađanje zadanog lika.  Tri do četiri učenika izmjenjuju se u pogađanju likova.  Kada se pogode svi likovi, učenici povezuju likove u cjelinu.  Komunikacijska situacija: U kakvoj su vezi svi ovi likovi? Znaš li o kojem je književnom djelu riječ? | | | |  | **OŠ LK** A. 3. 1. Učenik likovnim i vizualnim izražavanjem interpretira različite sadržaje.  **OSR** C. 2. 2. Promiče solidarnost u školi; C. 2. 3. Promiče kvalitetu života u školi i demokratizaciju škole.  **GOO** A. 2. 1. Ponaša se u skladu s ljudskim pravima u svakodnevnom životu.  **UKU** C. 2. 1. Vrijednost učenja: Učenik može objasniti vrijednost učenja za svoj život; C. 2. 2. Slika o sebi kao učeniku. |
| **2. RAZGOVOR O PROČITANOME DJELU**  **Ishodi aktivnosti**: odgovara na pitanja o pročitanome tekstu; sažima (traži glavne misli) i prepričava tekst; iskazuje misli i osjećaje nakon čitanja književnoga teksta; prepoznaje temu književnoga teksta; navodi sličnosti i razlike između sadržaja i teme književnoga teksta i vlastitoga životnog iskustva; razlikuje slikovnicu, zbirku pjesama, zbirku priča, dječji roman, basnu, igrokaz; preporučuje ostalim učenicima knjige koje je pročitao i koje su mu bile zanimljive.  **Opis aktivnosti**:  Učiteljica/učitelj potiče učenike na promišljanje o pročitanome djelu: Razmisli i ispričaj koji događaj ti je bio najzanimljiviji u kojem su se susreli svi ovi likovi. Odaberi i ispričaj ukratko jedan doživljaj u kojem se susrećemo s jednim od ovih likova, a upoznajemo i neki novi lik.  Učiteljica/učitelj navodi učenike da poredaju navedene događaje kronološkim redoslijedom. Učenici pažljivo slušaju i nastavljaju nizati događaje, svaki učenik izgovara po jednu rečenicu.  Komunikacijska situacija: Je li vam se ovo književno djelo svidjelo? Objasni zašto je ili zašto nije. Što je moglo biti drugačije?  Učiteljica/učitelj pitanjima uvodi učenike u sadržajnu analizu teksta: Koja je vrsta književno djelo koje si pročitao/pročitala? Kako si to zaključio/zaključila? Tko je glavni lik u knjizi? Koji se još likovi pojavljuju? Koje su osobine glavnih likova? Koja je tema djela? | | | |
| **3. ZAPISUJEMO**  **Ishodi aktivnosti**: prepoznaje i izdvaja temu književnoga teksta; povezuje likove s mjestom i vremenom radnje; opisuje likove prema izgledu, ponašanju i govoru.  **Opis aktivnosti:**  Učiteljica/učitelj zapisuje na ploču nekoliko podataka o lektirnome djelu, a učenici prepisuju u pisanke za lektiru. Zapisuju naziv djela, ime i prezime pisca, nabrajaju likove i njihove osobine te navode mjesto i vrijeme radnje. temu djela te redoslijed događaja. | | | |
| **4. SAMOSTALNO RJEŠAVAM ZADATKE**  **Ishodi aktivnosti**: razlikuje slikovnicu, zbirku pjesama, zbirku priča, dječji roman, basnu, igrokaz; preporučuje ostalim učenicima knjige koje je pročitao i koje su mu bile zanimljive; prepoznaje i izdvaja temu književnoga teksta; prepoznaje redoslijed događaja; navodi sličnosti i razlike između sadržaja i teme književnoga teksta i vlastitoga životnog iskustva.  **Opis aktivnosti:**  Učenici samostalno, pismeno odgovaraju na pitanja na listiću koji može izraditi učiteljica/učitelj (npr. određuju vrstu djela, izdvajaju temu, određuju redoslijed događaja, a na kraju samostalno pišu preporuku prijateljima zašto bi trebali pročitati baš to djelo), zamišljaju i oslikavaju svoju naslovnicu. | | | |
| **5. KAZALIŠTE LUTAKA**  **Ishodi aktivnosti:** stvara različite individualne uratke: stvara na dijalektu/mjesnom govoru, piše i crta slikovnicu, glumi u igrokazu, stvara novinsku stranicu, piše pismo podrške, crta naslovnicu knjige, crta plakat, crta strip.  **Opis aktivnosti:**  Učiteljica/učitelj priprema 4 – 5 slika neke scene iz odabranoga djela. Svaku sliku izreže na nekoliko dijelova (ovisno o broju učenika i potrebnom broju učenika u skupini). Svaki učenik dobiva jedan dio i mora pronaći učenike koji imaju dijelove te iste slike. Na taj način se učenici dijele u skupine. Dijele međusobno uloge i osmišljavaju na koji način će prikazati odabranu scenu. Učiteljica/učitelj dijeli skupinama prije pripremljeni materijal te učenici izrađuju jednostavne lutke i glume odabrani dio djela. Ostali učenici pažljivo slušaju i gledaju kao da su u kazalištu, a glumce nagrađuju pljeskom. | | | |
| **NA PLOČI JE:**  NAZIV DJELA:  IME PISCA:  GLAVNI LIK:  SPOREDNI LIKOVI:  VRIJEME RADNJE:  MJESTO RADNJE: | | | |