**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |
| --- | --- | --- | --- |
| IME I PREZIME: | | RAZRED: 3. | REDNI BROJ SATA: 155. |
| PREDMETNO PODRUČJE: | HRVATSKI JEZIK | | |
| DOMENA: | HRVATSKI JEZIK I KOMUNIKACIJA | | |
| NASTAVNI SADRŽAJ: | **PRIPOVIJEDANJE STVARNIH DOGAĐAJA - AH, TA DIVNA STVORENJA** | | |
| ISHODI: | **OŠ HJ A. 3. 1. Učenik razgovara i govori tekstove jednostavne strukture.**  – razlikuje svakodnevne komunikacijske situacije  – govori kraći tekst prema jednostavnoj strukturi: uvod, središnji dio, završetak  – pripovijeda događaje nižući ih kronološki  – služi se novim riječima u skladu s komunikacijskom situacijom i temom  – u govornim situacijama samostalno prilagođava ton, intonaciju i stil  – točno izgovara ogledne i česte riječi koje su dio aktivnoga rječnika u kojima su glasovi č, ć, dž, đ, ije/je/e/i  – pažljivo i uljudno sluša sugovornika ne prekidajući ga u govorenju  **OŠ HJ A. 3. 2. Učenik sluša tekst i prepričava sadržaj poslušanoga teksta.**  – sluša tekst prema zadanim smjernicama: unaprijed zadana pitanja i upute  – odgovara na pitanja o poslušanome tekstu  – postavlja pitanja o poslušanome tekstu  – prepričava poslušani tekst  – izražava mišljenje o poslušanome tekstu  – razumije ulogu i korisnost slušanja  **OŠ HJ A. 3. 3. Učenik čita tekst i pronalazi važne podatke u tekstu.**  – uočava grafičku strukturu teksta: naslov, tijelo teksta, ilustracije i/ili fotografije, rubrike  – odgovara na pitanja o pročitanome tekstu  – pronalazi važne podatke u tekstu  **OŠ HJ B. 3. 1. Učenik povezuje sadržaj i temu književnoga teksta s vlastitim iskustvom.**  – iskazuje misli i osjećaje nakon čitanja književnoga teksta  – prepoznaje temu književnoga teksta  – povezuje temu književnoga teksta s vlastitim iskustvom  – navodi sličnosti i razlike između sadržaja i teme književnoga teksta i vlastitoga životnog iskustva  – uspoređuje misli i osjećaje nakon čitanja teksta sa zapažanjima ostalih učenika  – prepoznaje etičke vrijednosti teksta | | |

|  |  |  |
| --- | --- | --- |
| NASTAVNE SITUACIJE | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. TKO JE TO?**  **Ishodi aktivnosti:** u govornim situacijama samostalno prilagođava ton, intonaciju i stil; točno izgovara ogledne i česte riječi koje su dio aktivnoga rječnika u kojima su glasovi č, ć, dž, đ, ije/je/e/i; pažljivo i uljudno sluša sugovornika ne prekidajući ga u govorenju; odgovara na pitanja o pročitanome tekstu.  **Opis aktivnosti:**  Učiteljica/učitelj priprema zagonetke o kukcima. Čita zagonetke, a učenici pozorno slušaju i odgovaraju.  PRIMJERI PITALICA: Tko je to? Dva šarena krila, livadama rado lete pa na cvijeće slete. (leptir) Osam nogu ima, to poznato je svima. Brzo mrežu plete, da muhe u nju slete. (pauk) Svileno krilce, skriveno rilce. Kad te ubode, eto nezgode. Ali i slasti kad te počasti. (pčela) Odijelo raznih boja ova buba ima, al’ crveno s točkicama najdraže je svima. (bubamara) Učiteljica/učitelj poticajnim pitanjima uvodi učenike u razgovor o bubamari: Kako izgleda bubamara? Gdje živi? U kojem godišnjem dobu možemo vidjeti bubamare? Kako ih prepoznajemo?  **2. ČITAMO PRIČU**  **Ishod aktivnosti:** sluša tekst prema zadanim smjernicama: unaprijed zadana pitanja i upute; odgovara na pitanja o poslušanome tekstu; izražava mišljenje o poslušanome tekstu; iskazuje misli i osjećaje nakon čitanja književnoga teksta.  **Opis aktivnosti:**  Učiteljica/učitelj daje uputu prije čitanja priče: Poslušaj pažljivo priču koju je napisala Marija Kostanjevac i razmisli zašto je naslov priče *Nestašna bubamara*.  Učiteljica/učitelj čita priču. Nakon slušanja, učenici odgovaraju na postavljeno pitanje i iznose svoj doživljaj priče.  **3. RAZGOVARAMO O PRIČI**  **Ishod aktivnosti:** odgovara na pitanja o poslušanome tekstu; iskazuje misli i osjećaje nakon čitanja književnoga teksta; uspoređuje misli i osjećaje nakon čitanja teksta sa zapažanjima ostalih učenika; uočava grafičku strukturu teksta: naslov, tijelo teksta, ilustracije i/ili fotografije, rubrike; odgovara na pitanja o pročitanome tekstu; pronalazi važne podatke u tekstu.  **Opis aktivnosti:**  Učenici odgovaraju na pitanje postavljeno prije slušanja. (Naslov priče je *Nestašna bubamara* jer je bubamara zbog nestašnosti odlazila od kuće i doživjela nezgodu.) Učiteljica/učitelj pitanjima uvodi učenike u sadržajnu analizu priče:Gdje je živjela bubamara iz priče? Kako su joj izgledala leđa? Zašto je odlazila od kuće? Što joj se jednom dogodilo? Zbog čega su joj nestajale točkice? Pronađi i pročitaj rečenicu koja kazuje kako je gubila točkicu po točkicu. Kako su na to reagirali ostali kukci i životinje? Kako spisateljica naziva takvu bubamaru? Kako se zbog toga osjećala bubamara? Tko joj je ponudio pomoć? Objasni što znači da je prijateljica starija i iskusnija. Pronađi rečenicu koja opisuje livadu na koju su bubamare stigle. Tko je sjedio u travi? Što su učenici radili na livadi? Što ih je zamolila bubamara? Kakve točkice su joj naslikali učenici? Pronađi rečenicu koja kazuje kako su se učenici osjećali dok su joj ispunjavali želju. Kakva je postala nakon toga? Pronađi i pročitaj rečenicu što je postala. Što je na kraju odlučila? Što misliš zašto, objasni. Učiteljica/učitelj može zapisati na ploču, a učenici u pisanke naslov priče i ime pisca.  **4. ISTI, A RAZLIČITI**  **Ishod aktivnosti:** prepoznaje temu književnoga teksta; povezuje temu književnoga teksta s vlastitim iskustvom; navodi sličnosti i razlike između sadržaja i teme književnoga teksta i vlastitoga životnog iskustva; uspoređuje misli i osjećaje nakon čitanja teksta sa zapažanjima ostalih učenika; prepoznaje etičke vrijednosti teksta.  **Opis aktivnosti:**  Učenici ponovno čitaju tekst tako da svaki učenik čita jednu rečenicu, prilikom čitanja trebaju paziti na točno intoniranje riječi kao i rečenične znakove.  Komunikacijska situacija: Koja je tema ove priče? Koji se likovi spominju u priči? Jesu li svi likovi stvarni? Jesu li svi događaji stvarni? Što je u njoj stvarno, moguće? Što nije? Dakle, pripovijedati se može i o stvarnome i o nestvarnome događaju. Kada pripovijedamo o stvarnim događajima? U stvarnome događaju pojavljuju se stvarni likovi i stvarni događaji, a nestvarni događaj govori o nestvarnim likovima i zbivanjima. Prisjetimo se kako se osjećala bubamara kada je izgubila točke? A kako kada su joj učenici naslikali točke. Objasni što znači da je postala kraljica. Kakve su kraljice? Što misliš, ako je postala različita i ljepša od ostalih, je li postala i umišljena? Može li se biti drugačiji, a ostati skroman i imati prijatelje? Volite li se vi po nečemu isticati? Je li vam se to kada dogodilo? Kako ste se tada osjećali? Ispričaj situaciju kada se tako nešto dogodilo i kako si se osjećao/osjećala. Kako su tvoji prijatelji reagirali na to? Objasni kada se nije dobro ponašati ili izgledati drukčije. Jesu li svi ljudi jednaki? Jesmo li svi po nečemu drugačiji? Po čemu se razlikujemo? Jesu li bitnije osobine ili izgled? Koje osobine su dobre? Razmisli koje su tvoje dobre osobine?  Rad s udžbenikom: Učenici rješavaju tri zadatka na 133. stranici. Učiteljica/učitelj može pročitati i pojasniti svaki zadatak, a učenici ih zatim samostalno rješavaju.  Nakon što je većina učenika riješila zadatke, učenici iznose svoja mišljenja o napisanome, slažu li se ili ne.  **5. DOBAR, BOLJI, NAJBOLJI**  **Ishod aktivnosti:** navodi sličnosti i razlike između sadržaja i teme književnoga teksta i vlastitoga životnog iskustva; uspoređuje misli i osjećaje nakon čitanja teksta sa zapažanjima ostalih učenika; prepoznaje etičke vrijednosti teksta.  **Opis aktivnosti:** Učiteljica/ učiteljdijeli učenike u skupine po šestero. Za svakog učenika priprema po jedan cvijet s pet latica. Učenik u sredinu upiše svoje ime. Cvijet se šalje u krug, a svaki učenik napiše po jednu pozitivnu osobinu učenika čije ime piše u sredini cvijeta. Nakon što se napišu sve osobine učenici se vrate na mjesto sa svojim cvijetom, čitaju i promišljaju jesu li znali za sve svoje osobine. Razmisli što bi i zbog kojih svojih dobrih osobina mogla/mogao postati kad odrasteš.  Komunikacijska situacija: Prisjetimo se na što moramo paziti kada pripovijedamo o nekom događaju. Prvo određujemo o čemu želimo pripovijedati(tema), koji likovi će sudjelovati u priči i koje su njihove osobine, određujemo mjesto i vrijeme radnje i pazimo na redoslijed događaja u priči (uvod, glavni dio, zaključak).  Učenici osmišljavaju priče te nakon nekoliko minuta nekoliko učenika pripovijeda što će biti kada odraste.  Za domaću zadaću učenici mogu riješiti posljednji zadatak na 133. str. udžbenika i napisati koje se osobine cijene više od vanjskog izgleda te što bi i zbog kojih svojih dobrih osobina mogli postati kad odrastu.  Učenicima se može zadati da, po želji, potaknuti tekstom u rubrici *Oko teksta tekst* (*Priča o imenu bubamare*), dodatno istraže sve o bubamarama.  **NA PLOČI JE:**  **Nestašna bubamara**  **Marija Kostanjevac**  Vrsta: priča  Tema: maloj bubamari pljusak ispere točke s leđa, no djeca joj pomognu nacrtavši joj raznobojne točkice  Priča može govoriti o stvarnom ili nestvarnom događaju. | [**Zvučna čitanka – Nestašna bubamara**](https://hr.izzi.digital/DOS/4218/20040.html) | **PID OŠ** C. 3. 2. Učenik raspravlja o utjecaju pravila, prava i dužnosti na pojedinca i zajednicu.  **UKU** A. 2. 3. 3. Kreativno mišljenje: Učenik se koristi kreativnošću za oblikovanje svojih ideja i pristupa rješavanju problema; D. 2. 2. 2. Suradnja s drugima: Učenik ostvaruje dobru komunikaciju s drugima, uspješno surađuje u različitim situacijama i spreman je zatražiti i ponuditi pomoć.  **OSR** A. 2. 1. Razvija sliku o sebi;  A. 2. 2. Upravlja emocijama i ponašanjem  **GOO** A. 2. 2. Aktivno zastupa ljudska prava. |