**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 3. | REDNI BROJ SATA: 159. | | |
| PREDMETNO PODRUČJE: | HRVATSKI JEZIK | | | | |
| DOMENA: | HRVATSKI JEZIK I KOMUNIKACIJA | | | | |
| NASTAVNI SADRŽAJ: | **UVIJEK VRIJEDNE PČELE** | | | | |
| ISHODI: | **OŠ HJ A. 3. 1. Učenik razgovara i govori tekstove jednostavne strukture.**  – služi se novim riječima u skladu s komunikacijskom situacijom i temom  – u govornim situacijama samostalno prilagođava ton, intonaciju i stil  – točno izgovara ogledne i česte riječi koje su dio aktivnoga rječnika u kojima su glasovi č, ć, dž, đ, ije/je/e/i  – pažljivo i uljudno sluša sugovornika ne prekidajući ga u govorenju  **OŠ HJ A. 3. 2. Učenik sluša tekst i prepričava sadržaj poslušanoga teksta.**  – sluša tekst prema zadanim smjernicama: unaprijed zadana pitanja i upute  – odgovara na pitanja o poslušanome tekstu  – postavlja pitanja o poslušanome tekstu  **OŠ HJ A. 3. 4. Učenik piše vođenim pisanjem jednostavne tekstove u skladu s temom.**  – piše jednostavne tekstove prema zadanoj ili slobodno odabranoj temi  – piše prema predlošcima za uvježbavanje pisanja (neposrednim promatranjem, zamišljanjem, predočavanjem)  **OŠ HJ A. 3. 6. Učenik razlikuje uporabu zavičajnoga govora i hrvatskoga standardnog jezika s obzirom na komunikacijsku situaciju.**  – uočava uvjetovanost uporabe zavičajnoga idioma ili hrvatskoga standardnog jezika komunikacijskom situacijom  **OŠ HJ B. 3. 2. Učenik čita književni tekst i uočava pojedinosti književnoga jezika.**  – uočava pjesničke slike  – uočava emocionalnost i slikovitost teksta  – uočava posebnost poetskog izraza: slikovitost, zvučnost i ritmičnost | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. SOPILE UHU MILE**  **Ishod aktivnosti:** služi se novim riječima u skladu s komunikacijskom situacijom i temom; u govornim situacijama samostalno prilagođava ton, intonaciju i stil; točno izgovara ogledne i česte riječi koje su dio aktivnoga rječnika u kojima su glasovi č, ć, dž, đ, ije/je/e/i; pažljivo i uljudno sluša sugovornika ne prekidajući ga u govorenju.  **Opis aktivnosti:**  Učiteljica/učiteljulazi u učionicu uz skladbu sopila (<https://www.youtube.com/watch?v=I242BrJJ7us>). Učenici trebaju prepoznati instrument ili se povede razgovor o tradicijskoj glazbi i gdje bi se ovakav narodni ples mogao izvoditi. Razgovor o zvuku sopila (reski, prodoran zvuk). Učenici navode na što ih podsjeća zvuk sopila (zvuk zujanja pčela). Učiteljica/učitelj potiče komunikacijsku situaciju o pčelama: Kojoj skupini životinja pripadaju pčele? Gdje ih najviše možemo vidjeti? Kako izgledaju? Koje su životinje slične pčelama? Koliko znaš o pčelama provjeri u udžbeniku na 135. stranici u predzadatku. Učiteljica/učitelj čita zadatak, a učenici odgovaraju kako se zove mjesto gdje žive pčele, što pčele skupljaju s cvijeta, koje osjetilo im je najrazvijenije i što pčele rade zimi. Slijedi analiza odgovora i objašnjenje odgovora. Postoje mnoge zanimljivosti o pčelama, a učiteljica/učitelj odabire nekoliko i čita učenicima.  **Pčela radilica u sezoni živi 30 do 45 dana.**  **Pčele radilice ženskog su spola.**  **Matica živi i do sedam godina, a dnevno izlegne jajašaca do tri svoje težine.**  **Pčele med proizvode na isti način najmanje 150 milijuna godina.**  **Pri sakupljanju nektara i peludnoga praha pčela posjeti dnevno oko 1 000 cvjetova**  **U košnici, ovisno o tipu i veličini, jedna pčelinja zajednica broji od 20 000 do 80 000 pčela.**  **Prosječna pčela radilica proizvodi samo 1/12 čajne žličice meda tijekom svojega života.**  **To je jedini kukac na svijetu koji proizvodi hranu koju jedu i ljudi.**  **Sve pčele proizvode dobar i zdrav med. Loš med rezultat je industrijskog načina punjenja ili lošeg i needuciranog pčelara**  **Med pčele medarice jedna je od najsigurnijih hrana – većina opasnih bakterija uopće ne mogu živjeti u medu.**  **Budući da su pčele gluhe, oni ne koriste zvuk kao sredstvo komunikacije, već su tijekom evolucije usavršile i razvile ples (pokret) i vibracije kako bi dijelile najrazličitije informacije unutar zajednice.**  **Med se nikada ne kvari.**  Komunikacijska situacija: Što možemo zaključiti o pčelama, kakve su one životinje? Za što su sve korisne?Kako se zovu ljudi koji uzgajaju pčele? Kako su pčelari odjeveni? Zašto? Pčelama ne smijemo prilaziti kako nas ne bi ubole jer se u njihovim tijelima skriva i otrov kojim se pčele brane kad se osjete napadnutima. Onome koga ubode, u koži ostaje žalac, a mjesto uboda otekne i boli. Pčele trebamo čuvati od izumiranja jer su vrlo važne za život čovjeka. Kako ih možemo zaštititi? | | | |  | **PID OŠ** B. 3. 2. Učenik zaključuje o promjenama i odnosima u prirodi te međusobnoj ovisnosti živih bića i prostora na primjerima iz svoga okoliša; C. 3. 1. Učenik raspravlja o ulozi, utjecaju i važnosti zavičajnoga okružja u razvoju identiteta te utjecaju pojedinca na očuvanje baštine.  **OŠ GK** C. 3. 1. Učenik na osnovu slušanja glazbe i aktivnog muziciranja prepoznaje različite uloge glazbe.  **OSR** A. 2. 1. Razvija sliku o sebi;  C. 2. 3. Pridonosi razredu i školi.  C. 2. 4. Razvija kulturni i nacionalni identitet zajedništvom i pripadnošću skupini.  **IKT** C. 2. 2. Učenik uz učiteljevu pomoć ili samostalno djelotvorno provodi jednostavno pretraživanje informacija u digitalnome okružju.  **ZDR** A. 2. 2. A. Razlikuje pravilnu od nepravilne prehrane i razumije važnost pravilne prehrane za zdravlje.  **ODR** A. 2. 1. Razlikuje pozitivne i negativne utjecaje čovjeka na prirodu i okoliš; A. 2. 2. Uočava da u prirodi postoji međudjelovanje i međuovisnost; C.2.3. Prepoznaje važnost očuvanje okoliša za opću dobrobit. |
| **2. SLUŠAM PJESMU**  **Ishod aktivnosti:** sluša tekst prema zadanim smjernicama: unaprijed zadana pitanja i upute; odgovara na pitanja o poslušanome tekstu; postavlja pitanja o poslušanome tekstu.  **Opis aktivnosti:**  Učiteljica/učitelj prije čitanja postavlja pitanje učenicima razumiju li pročitanu pjesmu.  Učiteljica/učitelj čita pjesmu Kristijana Vojskovića *Čelica*, učenika 3. r. PŠ Gračišće, OŠ Vladimira Nazora.  Nakon čitanja pjesme učiteljica/učitelj potiče učenike da objasne zašto nisu razumjeli što je dječak napisao u pjesmi. Učenici koji poznaju mjesni govor mogu odgovoriti na pitanje: Razumiju li sva djeca u našoj domovini što je dječak napisao u pjesmi? | | | |
| **3. RAZUMIJEM LI PROČITANO?**  **Ishod aktivnosti**: uočava uvjetovanost uporabe zavičajnoga idioma ili hrvatskoga standardnog jezika komunikacijskom situacijom; odgovara na pitanja o poslušanome tekstu.  **Opis aktivnosti:** Učenici ponovno slušaju pjesmui zaokružuju riječi u dječakovoj pjesmi kojima ne znaju značenje.Zajednički pokušavaju odgonetnuti značenje pojedine riječi.  Komunikacijska situacija: Zašto niste razumjeli pjesmu koju je napisao vaš vršnjak? Kako je ona napisana? Kada bismo razumjeli tu pjesmu?  Učiteljica/učitelj čita pjesmu prevedenu na književni standardni jezik.  Učiteljica/učitelj pitanjima uvodi učenike u sadržajnu analizu pjesme: O kome nam pjeva ova pjesma? Kakva je pčela? Koja je umanjenica imenice pčela? Kamo je išla pčelica? Što je tamo napravila? Kakav je med napravila pčelica? Kako je birala cvijeće iz kojeg je uzimala pelud? Kako se osjećala od te potrage za slatkim cvijećem? Je li odustala od posla zbog umora? Zašto je nastavila s radom iako je bila umorna? Kome je sakupila pelud za zimu? Tko sve jede med? Za koga je ostavila med za zimu? | | | |
| **4. O PJESMI**  **Ishod aktivnosti:** uočava pjesničke slike; uočava emocionalnost i slikovitost teksta; uočava posebnost poetskog izraza: slikovitost, zvučnost i ritmičnost.  **Opis aktivnosti:**  Komunikacijska situacija:Kako ste se osjećali slušajući pjesmu? Koliko strofa ima pjesma? Koliko stihova ima svaka strofa? Ima li rime u pjesmi? Što je pjesnička slika? Ima li u pjesmi pjesničkih slika? Pročitaj pjesničku sliku koja ti je najljepša?  Učiteljica/učitelj piše na ploču naslov pjesme i podatke o pjesmi, a učenici prepisuju u pisanku i prepisuju najljepšu pjesničku sliku. | | | |
| **5. ČA, ŠTO, KAJ**  **Ishod aktivnosti:** uočava uvjetovanost uporabe zavičajnoga idioma ili hrvatskoga standardnog jezika komunikacijskom situacijom; piše jednostavne tekstove prema zadanoj ili slobodno odabranoj temi; piše prema predlošcima za uvježbavanje pisanja (neposrednim promatranjem, zamišljanjem, predočavanjem).  **Opis aktivnosti:**  Učiteljica/učitelj potiče učenike da zaključe odakle je učenik koji je napisao pjesmu. Učenici se prisjećaju koja sve narječja postoje u hrvatskome jeziku (čakavski, kajkavski i štokavski). Navode u kojem se zavičaju Republike Hrvatske govori kojim narječjem. Mjesto Gračišće je u Istri pa učenici zaključuju da je pjesma napisana čakavskim narječjem.  Komunikacijska situacija: Kojim narječjem se govori u tvojem zavičaju? Koje riječi bi se kajkavski drugačije izgovarale?  Čitaju riječi i pišu ih u tablicu: ČAKAVSKI \_ KAJKAVSKI \_ ŠTOKAVSKI (provivala – probala – kušala) i provjeravaju jesu li dobro upisali.  Rad s udžbenikom: Učiteljica/učitelj nakon analize svih napisanih riječi upućuje učenike da u udžbeniku na 136. stranici prepišu pjesmu *Čelica* koristeći se riječima svojega mjesta. Nakon pisanja pjesme slijedi čitanje i analiza napisanoga. | | | |
| **6. MEMORI**  **Ishod aktivnosti:** uočava uvjetovanost uporabe zavičajnoga idioma ili hrvatskoga standardnog jezika komunikacijskom situacijom.  **Opis aktivnosti:**  Učiteljica/učitelj priprema kartice s natpisima na čakavskom ili kajkavskom narječju i književnome jeziku. Učenici su u skupinama i okreću kartice. Kada pogode par, mogu nastaviti, a ako pogriješe, pogađa sljedeća skupina. Pobjednička skupina je ona koja sakupi najviše parova.  Primjer kartica: paradajz – rajčica, storiti – napraviti, nona – baka, hiža - kuća, bocun – boca, bokal - vrč, fažol – grah, vanjkuš – jastuk, lancun – plahta, ancug – odijelo…  PRIJEDLOG DOMAĆE ZADAĆE:  Istražiti na internetu sve o važnosti pčela. Riješiti posljednji zadatak na 136. stranici, istražiti i napisati zašto bi izumiranje pčela moglo biti pogubno za čitav svijet. | | | |
| **NA PLOČI JE:**  **ČELICA**  **KRISTIJAN VOJSKOVIĆ, učenik 3. r.**  Pjesma je napisana na čakavskom narječju.  Pjesma ima dvije strofe s nejednakim brojem stihova.  Pjesnička slika:  Pčele su važni i vrijedni kukci koji proizvode med.  Svjetski dan pčela – 20. svibnja | | | |