**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 3. | REDNI BROJ SATA: 161. | | |
| PREDMETNO PODRUČJE: | HRVATSKI JEZIK | | | | |
| DOMENA: | HRVATSKI JEZIK I KOMUNIKACIJA; KNJIŽEVNOST I STVARALAŠTVO | | | | |
| NASTAVNI SADRŽAJ: | **BROJKE, BROJKE - priča** | | | | |
| ISHODI: | **OŠ HJ A. 3. 1. Učenik razgovara i govori tekstove jednostavne strukture.**  – razlikuje svakodnevne komunikacijske situacije  – govori kraći tekst prema jednostavnoj strukturi: uvod, središnji dio, završetak  – pripovijeda događaje nižući ih kronološki  – služi se novim riječima u skladu s komunikacijskom situacijom i temom  – u govornim situacijama samostalno prilagođava ton, intonaciju i stil  – pažljivo i uljudno sluša sugovornika ne prekidajući ga u govorenju  **OŠ HJ A. 3. 2. Učenik sluša tekst i prepričava sadržaj poslušanoga teksta.**  – sluša tekst prema zadanim smjernicama: unaprijed zadana pitanja i upute  – odgovara na pitanja o poslušanome tekstu  – postavlja pitanja o poslušanome tekstu  – prepričava poslušani tekst  – izražava mišljenje o poslušanome tekstu  **OŠ HJ A. 3. 4. Učenik piše vođenim pisanjem jednostavne tekstove u skladu s temom.**  – piše jednostavne tekstove prema zadanoj ili slobodno odabranoj temi  – piše prema predlošcima za uvježbavanje pisanja (neposrednim promatranjem, zamišljanjem, predočavanjem)  – piše vođenim pisanjem pisani sastavak prepoznatljive trodijelne strukture (uvod, glavni dio, završetak).  **OŠ HJ B. 3. 1. Učenik povezuje sadržaj i temu književnoga teksta s vlastitim iskustvom.**  – iskazuje misli i osjećaje nakon čitanja književnoga teksta  – prepoznaje temu književnoga teksta  – povezuje temu književnoga teksta s vlastitim iskustvom  – navodi sličnosti i razlike između sadržaja i teme književnoga teksta i vlastitoga životnog iskustva  – uspoređuje misli i osjećaje nakon čitanja teksta sa zapažanjima ostalih učenika  **OŠ HJ B. 3. 2. Učenik čita književni tekst i uočava pojedinosti književnoga jezika.**  – prepoznaje i izdvaja temu književnoga teksta  – prepoznaje redoslijed događaja  **OŠ HJ B. 3. 4. Učenik se stvaralački izražava prema vlastitome interesu potaknut različitim iskustvima i doživljajima književnoga teksta.**  – koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje  – razvija vlastiti potencijal za stvaralaštvo | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. IGRA *BUM***  **Ishod aktivnosti:** služi se novim riječima u skladu s komunikacijskom situacijom i temom; u govornim situacijama samostalno prilagođava ton, intonaciju i stil; pažljivo i uljudno sluša sugovornika ne prekidajući ga u govorenju.  **Opis aktivnosti:**  Učiteljica/učitelj objašnjava učenicima igru *BUM*. Učenici redom broje po 10, učenik koji treba izgovoriti 60 kaže: Bum! Učenicima se objašnjava da na svaki broj koji označava svaku sljedeću minutu trebaju reći: Bum! (umjesto broja 60, 120, 180, 240… 1 min = 60 sek). Ako učenik izgovori brojevnu riječ umjesto riječi BUM, ispada iz igre. Pobijedio je učenik koji ostane na kraju jedini koji nije pogriješio. Učiteljica/učitelj potiče komunikacijsku situaciju: Kako ste znali kada trebate reći: *Bum*? Koliko 1 minuta ima sekundi? Koliko minuta ima jedan sat? Koliko sati ima jedan dan? Koliko dana ima mjesec? Koliko dana ima godina? Koliko mjeseci ima godina? Zašto su nam u životu važne sve ove brojke? Koliko su nam brojke važne u životu? Brojke i matematika su važne u životu: matematika je sat koji nas ujutro budi u određeno vrijeme, broj stolaca koje imamo u kući, količina mlijeka koju dijete treba popiti, broj gumbića na košulji, drvene kockice od kojih dijete gradi toranj i sl. U kojim ih još sve situacijama tijekom dana spominjemo? | | | | [**Zvučna čitanka – Brojke, brojke**](https://hr.izzi.digital/DOS/4218/20040.html#block-366407) | **MAT OŠ** A. 3. 1. Služi se prirodnim brojevima do  10 000 u opisivanju i prikazivanju količine i redoslijeda; A. 3. 2.  Zbraja i oduzima u skupu prirodnih brojeva do 1000.  **UKU** D. 2. 2. Suradnja s drugima: Učenik ostvaruje dobru komunikaciju s drugima, uspješno surađuje u različitim situacijama i spreman je zatražiti i ponuditi pomoć.  **OSR** A. 2. 1. Razvija sliku o sebi;  B. 2. 1. Opisuje i uvažava potrebe i osjećaje drugih;  B. 2. 2. Razvija komunikacijske kompetencije.  **GOO** C. 2. 2. Promiče solidarnost u školi. |
| **2. ČITAMO PRIČU**  **Ishod aktivnosti**: sluša tekst prema zadanim smjernicama: unaprijed zadana pitanja i upute; odgovara na pitanja o poslušanome tekstu; prepričava poslušani tekst; izražava mišljenje o poslušanome tekstu; razumije ulogu i korisnost slušanja; iskazuje misli i osjećaje nakon čitanja književnoga teksta.  **Opis aktivnosti**:  Učiteljica/učitelj daje uputu prije čitanja priče: Poslušaj pažljivo priču Sanje Pilić *Brojke, brojke* i odgovori na pitanje: Koja brojka se najčešće spominje u priči?  Učiteljica/učitelj odabire nekoliko boljih čitača koji čitaju priču. Nakon slušanja priče učenici odgovaraju na postavljeno pitanje i iznose svoj doživljaj priče. (Najčešće se u priči spominje broj dva). | | | |
| **3. RAZGOVARAMO O PRIČI**  **Ishod aktivnosti:** iskazuje misli i osjećaje nakon čitanja književnoga teksta; prepoznaje temu književnoga teksta; povezuje temu književnoga teksta s vlastitim iskustvom; navodi sličnosti i razlike između sadržaja i teme književnoga teksta i vlastitoga životnog iskustva; uspoređuje misli i osjećaje nakon čitanja teksta sa zapažanjima ostalih učenika.  **Opis aktivnosti:**  Učiteljica/učitelj pitanjima uvodi učenike u sadržajnu analizu priče: Ima li u priči nepoznatih riječi? Ukoliko ima, učiteljica/učitelj potiče učenike da zaključe iz sadržaja priče značenje nekih riječi. Kako dječak započinje dan? Koliko dugo pere zube? Koliko dugo je doručkovao, a koliko mu je trebalo do bake? Znamo li koliko je to sekundi? Kako ćemo to znati? Kako je dječak išao k baki? Je li bitan broj tramvaja kojim je išao dječak? Kojim je brojem išao? Što bi se dogodilo da je sjeo na neki drugi broj tramvaja? Što je sve kupio u trgovini? Koliko stuba se morao popeti do bake? Koji je to kat? Znamo li onda koliko stepenica treba proći za jedan kat? Koliko je dugo bio kod bake? Što je sve uspio napraviti u tih 40 minuta? Gdje je ugledao bezbroj ljudi? Je li doista bilo bezbroj ljudi? Što uopće znači *bezbroj ljudi*? Objasni. Što su ga upitali prijatelji? Po čemu znamo da dječak voli matematiku? Što dječak radi zato što voli matematiku? Koliko komada kolača je pojeo? Koliko mu treba vremena za zadaću iz matematike? Što je tada radio? Na kojem programu je gledao televiziju? Tko je nazvao dječaka? Kako se osjećao nakon razgovora s Maricom? Što mu je Marica rekla, a što joj je on odgovorio? Koliko puta joj je ponovio? Kako se dječak oduševio? Objasni. Na što je dječak zaboravio? Što ga je zabrinulo nakon saznanja da je 1. travnja? Pročitaj dječakovu zadnju misao. Jesi li kada izrekao misao: *Sutra je novi dan.* ili čuo nekoga da tako govori. Naravno, sutra će osvanuti novi dan. Misli li se tu doista o dolasku nove zore? Objasni.  Učiteljica/učitelj može zapisati na ploču, a učenici u pisanke naslov priče i ime pisca. | | | |
| **4. BROJKE U ŽIVOTU**  **Ishod aktivnosti:** prepoznaje i izdvaja temu književnoga teksta; prepoznaje redoslijed događaja; povezuje likove s mjestom i vremenom radnje; opisuje likove prema izgledu, ponašanju i govoru; uočava uvjetovanost uporabe zavičajnoga idioma ili hrvatskoga standardnog jezika komunikacijskom situacijom; piše prema predlošcima za uvježbavanje pisanja (neposrednim promatranjem, zamišljanjem, predočavanjem).  **Opis aktivnosti: :**  Učenici čitaju tekst tako da svaki učenik čita jednu rečenicu, a prilikom čitanja trebaju paziti na točno intoniranje riječi kao i prepoznavanje rečeničnih znakova.  Komunikacijska situacija: Koja je tema ove priče? Koji likovi se spominju u priči? Što možeš zaključiti o dječaku iz priče? O čemu vodi brigu? (jutarnjoj higijeni) Što voli? (brojke i matematiku) Što osjeća prema Marici? Što je mučilo dječaka na kraju dana? Zašto je pomislio da mu je možda Marica lagala? Kakav je dan 1. travanj? Jesi li ti kada napravio kakvu šalu na taj dan? Opiši kako i kome. Što dječak radi zato što voli matematiku? (u sve ubacuje brojke) Kada ih tijekom dana sve spominje? Spominju li se puno brojke u tvojem životu? Razmisli kada i navedi primjer. Kada se sve susrećeš s brojkama u svakodnevnom životu? (na satu, u trgovini, kod kuhanja, organiziranje aktivnosti tijekom dana, u igri, štednja…)  Rad s udžbenikom: Učenici rješavaju zadatke na 138. stranici. Učiteljica/učitelj može pročitati i pojasniti svaki zadatak, a učenici ih zatim samostalno rješavaju. Učenici usmeno odgovaraju na pitanja i uspoređuju svoje odgovore. U prvom zadatku trebaju odabrati i zaokružiti dječakove osobine. Pri analizi trebaju objasniti zašto su odabrali baš tu određenu osobinu, a u drugom zadatku trebaju napisati osobinu suprotnu od zadane. Slijedi analiza i razgovor o pozitivnim i negativnim osobinama. U trećem zadatku učenici trebaju odrediti koji vremenski period se opisuje u priči. U četvrtom zadatku iznose vlastita razmišljanja o tome koliko često i u kojim sve prigodama gledaju na sat. A u petom zadatku učenici trebaju prepisati sve minute koje se spominju u priči i zbrojiti ih i izraziti u satima. | | | |
| **5. IGRE I MATEMATIKA**  **Ishod aktivnosti:** koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje; razvija vlastiti potencijal za stvaralaštvo.  **Opis aktivnosti:**  Učiteljica/učitelj dijeli učenike u nekoliko skupina. Zadatak svake skupine je osmisliti jednu društvenu igru u kojoj će povezati sadržaje matematike (brojke, kockice, broj polja…) i hrvatskoga jezika (vrste riječi, dopunjavanje rečenica i sl.). Učenici u skupini izrađuju igru, ploču za igru, kartice i sl. te pišu pravila igre. Nakon što izrade društvene igre, skupine se izmjenjuju i igraju igre ostalih skupina. | | | |
| **6. VRIJEME LETI**  **Ishod aktivnosti:** povezuje temu književnoga teksta s vlastitim iskustvom; navodi sličnosti i razlike između sadržaja i teme književnoga teksta i vlastitoga životnog iskustva; uspoređuje misli i osjećaje nakon čitanja teksta sa zapažanjima ostalih učenika; piše jednostavne tekstove prema zadanoj ili slobodno odabranoj temi; piše prema predlošcima za uvježbavanje pisanja (neposrednim promatranjem, zamišljanjem, predočavanjem); piše vođenim pisanjem pisani sastavak prepoznatljive trodijelne strukture (uvod, glavni dio, završetak).  **Opis aktivnosti:**  Učiteljica/učitelj potiče komunikacijsku situaciju.Pita učenike jesu li stigli odigrati igre do kraja. (Nisu jer je bilo premalo vremena.).Jeste li čuli ili izrekli kada rečenicu: Kako vrijeme leti! U kojim situacijama? Ispričaj. Učenici iznose vlastite doživljaje kada su za nešto imali premalo vremena. Međusobno uspoređuju je li im se to događa u sličnim situacijama. Čini li vam se kada kao da vrijeme nikada neće proći, kao da sat ne traje jednako dugo? Učenici ponovno iznose i uspoređuju svoja iskustva. Što mislite što utječe na vaš doživljaj prolazi li vam vrijeme brže ili sporije? Možete li na to utjecati? Ako da, kako? Nakon kraćeg razgovora o prolaznosti vremena učiteljica/učitelj upućuje učenike da će pisati sastavak o tome kada vrijeme juri, a kada teče jako sporo. Učenici ponavljaju upute za pisanje sastavka (naslov, tri dijela sastavka … ). | | | |
| **NA PLOČI JE:**  **Brojke, brojke**  **Sanja Pilić**  Tema priče: Važne brojke u životu  Likovi: dječak, Marica  Vrijeme radnje: jedan dječakov dan  Svakodnevno se susrećem s brojkama… | | | |