**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 3. | REDNI BROJ SATA: 30. | | |
| PREDMETNO PODRUČJE: | HRVATSKI JEZIK | | | | |
| DOMENA: | HRVATSKI JEZIK I KOMUNIKACIJA; KNJIŽEVNOST I STVARALAŠTVO | | | | |
| NASTAVNI SADRŽAJ: | **Mi smo prava dječja družina – Zvižduk s Bukovca** | | | | |
| ISHODI: | **OŠ HJ A. 3. 1. Učenik razgovara i govori tekstove jednostavne strukture.**  – u govornim situacijama samostalno prilagođava ton, intonaciju i stil  – pažljivo i uljudno sluša sugovornika ne prekidajući ga u govorenju  **OŠ HJ A. 3. 2. Učenik sluša tekst i prepričava sadržaj poslušanoga teksta**.  – sluša tekst prema zadanim smjernicama: unaprijed zadana pitanja i upute  - odgovara na pitanja o poslušanome tekstu  - izdvaja nepoznate riječi, pretpostavlja značenje riječi na temelju sadržaja teksta i upotrebljava ih  – izražava mišljenje o poslušanome tekstu  **OŠ HJ A. 3. 3. Učenik čita tekst i pronalazi važne podatke u tekstu.**  – pojašnjava i popravlja razumijevanje pročitanoga teksta čitajući ponovo tekst  - pronalazi važne podatke u tekstu  **OŠ HJ A. 3. 4. Učenik piše vođenim pisanjem jednostavne tekstove u skladu s temom.**  – piše prema predlošcima za uvježbavanje pisanja (neposrednim promatranjem, zamišljanjem, predočavanjem)  - piše jednostavne tekstove prema zadanoj ili slobodno odabranoj temi  **OŠ HJ B. 3. 1. Učenik povezuje sadržaj i temu književnoga teksta s vlastitim iskustvom.**  – iskazuje misli i osjećaje nakon čitanja književnoga teksta  – prepoznaje temu književnoga teksta  – uspoređuje misli i osjećaje nakon čitanja teksta sa zapažanjima ostalih učenika  – povezuje temu književnoga teksta s vlastitim iskustvom  – navodi sličnosti i razlike između sadržaja i teme književnoga teksta i vlastitoga životnog iskustva  **OŠ HJ B. 3. 2. Učenik čita književni tekst i pronalazi važne podatke u tekstu.**  - opisuje likove prema izgledu, ponašanju i govoru  **OŠ HJ B. 3. 4. Učenik se stvaralački izražava prema vlastitome interesu potaknut različitim iskustvima i doživljajima književnoga teksta.**  – koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje  – razvija vlastiti potencijal za stvaralaštvo | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1.** **ODRASTANJE**  **Ishod aktivnosti:** učenik u govornim situacijama samostalno prilagođava ton, intonaciju i stil; pažljivo i uljudno sluša sugovornika ne prekidajući ga u govorenju.  **Opis aktivnosti:**  Učenici su podijeljeni u grupe. Učiteljica/učitelj pitanjima usmjerava razmišljanje učenika: Gdje možeš pronaći objašnjenja o značenju nekih riječi? Kako su u rječniku poredane riječi? Svakoj grupi učiteljica/učitelj na stol stavlja rječnik. Pronađi u rječniku što znači zvižduk. Učenici čitaju značenje riječi.  **2. SLUŠAM I RAZGOVARAM**  **Ishod aktivnosti:** učenik sluša tekst prema zadanim smjernicama: unaprijed zadana pitanja i upute.  **Opis aktivnosti:**  Učenici sjede u krugu. Učiteljica/učitelj najavljuje priču *Zvižduk s Bukovca* Zvonimira Milčeca. Prije čitanja (ili slušanja) priče učiteljica/učitelj postavlja pitanje. Učenici pažljivo slušaju kako bi nakon čitanja mogli odgovoriti: Tko od dječaka nešto skriva?  **3. RAZUMIJEM ŠTO SLUŠAM**  **Ishod aktivnosti:** učenik pojašnjava i popravlja razumijevanje pročitanoga teksta čitajući ponovo tekst; odgovara na pitanja o poslušanome tekstu; izražava mišljenje o poslušanome tekstu; iskazuje misli i osjećaje nakon čitanja književnoga teksta; opisuje likove prema izgledu, ponašanju i govoru; povezuje temu književnoga teksta s vlastitim iskustvom; navodi sličnosti i razlike između sadržaja i teme književnoga teksta i vlastitoga životnog iskustva; uspoređuje misli i osjećaje nakon čitanja teksta sa zapažanjima ostalih učenika.  **Opis aktivnosti:**  Učenici iznose svoje osjećaje nakon slušanja teksta. Odgovaraju na pitanje postavljeno prije čitanja. (Kanta nešto skriva u njedrima.)  Otvaraju udžbenik i još jednom čitaju tekst. Izdvajaju nepoznate riječi i pokušavaju ih objasniti. Ukoliko nitko ne zna objasniti značenje riječi, učinit će to učiteljica/učitelj.  Učiteljica/učitelj pitanjima uvodi učenike u sadržajnu analizu: O čemu govori ovaj ulomak? Koji se likovi pojavljuju u tekstu? Što misliš jesu li im to prava imena ili nadimci? Objasni. Zašto je Giza kapetan dječacima? Objasni što znači biti kapetan. Koju ulogu imaju ostali dječaci? Kamo su se uputili? Koji se lik najviše ističe svojim ponašanjem? Opiši kako se ponaša. Pokaži njegovo ponašanje pokretima tijela i izrazima lica. Saznaješ li iz teksta što Kanta skriva u njedrima?  Pročitaj cijeli roman i saznaj što je uzrok ovakvu Kantinu ponašanju.  Učiteljica/učitelj može na ploču zapisati naslov, ime pisca i nekoliko podataka o tekstu. Učenici pišu u svoje bilježnice.  **4. DJEČJI ROMAN**  **Ishod aktivnosti:** učenik se koristi jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje; razvija vlastiti potencijal za stvaralaštvo; piše jednostavne tekstove prema zadanoj ili slobodno odabranoj temi.  **Opis aktivnosti:**  Tekst koji smo čitali je ulomak. Što to znači? Tko je napisao knjigu *Zvižduk s Bukovca*? Tko su glavni likovi u ovome odlomku? Kako zovemo romane u kojima su glavni likovi djeca? Pročitaj što je dječji roman.  Rad s udžbenikom:  Učenici samostalno pišu svoje ideje o nastanku nadimaka djece iz romana (Bimbo, Dugi, Truli, Rolo, Kanta i Giza).  Zamišljaju koji je predmet Kanta skrivao i pišu što se moglo dogoditi da je predmet pokazao ostalim dječacima.  Pišu preporuku prijateljima zašto bi trebali pročitati ovaj roman.  **5. OKO TEKSTA TEKST**  **Ishod aktivnosti**: učenik pronalazi važne podatke u tekstu.  **Opis aktivnosti :**  Učenici sjede u grupama po četvero. Čitaju tekst o dječjem romanu *Zvižduk s Bukovca*. Zatvaraju udžbenike. Odabiru učenika koji će odgovarati na pitanja. Učiteljica/učitelj postavlja pitanja. Predstavnik grupe, koji prvi digne ruku, pri odgovaranju osvaja prednost za svoju grupu.  Prijedlog pitanja:  Tko je napisao roman?  U kojem gradu žive dječaci?  U koji razred idu dječaci?  Kada se događa radnja?  Navedi tri mjesta radnje iz romana.  Čega nije bilo u njihovo doba?  **NA PLOČI JE:**  **Zvižduk s Bukovca**  **Zvonimir Milčec**  - ulomak iz romana  LIKOVI: Bimbo, Dugi, Truli, Rolo, Kanta i Giza  Dječji roman – književno djelo u kojem su likovi djeca  – prikazuje događaje iz dječjeg života | | | | [**Zvučna čitanka – Zvižduk s Bukovca**](https://hr.izzi.digital/DOS/4218/20040.html#block-366839) | **UKU** A. 2. 1. Upravljanje informacijama: Uz podršku učitelja ili samostalno traži nove informacije iz različitih izvora i uspješno ih primjenjuje pri rješavanju problema;  A. 2. 2. Primjena strategija učenja i rješavanje problema: Učenik primjenjuje strategije učenja i rješava probleme u svim područjima učenja uz praćenje i podršku učitelja; A. 2. 3. Kreativno mišljenje: Učenik se koristi kreativnošću za oblikovanje svojih ideja i pristupa rješavanju problema;  A. 2. 4. Kritičko mišljenje: Učenik razlikuje činjenice od mišljenja i sposoban je usporediti različite ideje; C. 2. 4. Emocije: Učenik se koristi ugodnim emocijama i raspoloženjima tako da potiču učenje i kontrolira neugodne emocije i raspoloženja tako da ga ne ometaju u učenju.  **OSR** A. 2. 1. Razvija sliku o sebi; A. 2. 2. Upravlja emocijama i ponašanjem; A. 2. 3. Razvija osobne potencijale; B. 2. 1. Opisuje i uvažava potrebe i osjećaje drugih; B. 2. 2. Razvija komunikacijske kompetencije.  **ODR** A. 2. 2. Uočava da u prirodi postoji međudjelovanje i međuovisnost.  **GOO** A. 2. 1. Ponaša se u skladu s ljudskim pravima u svakodnevnom životu. |