**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 3. | REDNI BROJ SATA: 76. | | |
| PREDMETNO PODRUČJE: | HRVATSKI JEZIK | | | | |
| DOMENA: | HRVATSKI JEZIK I KOMUNIKACIJA; KNJIŽEVNOST I STVARALAŠTVO | | | | |
| NASTAVNI SADRŽAJ: | **Živjeli jednom davno – Maša i medvjed (prema ruskoj narodnoj bajci)** | | | | |
| ISHODI: | **OŠ HJ A. 3. 2. Učenik sluša tekst i prepričava sadržaj poslušanoga teksta.**  – sluša tekst prema zadanim smjernicama: unaprijed zadana pitanja i upute  – odgovara na pitanja o poslušanome tekstu  – izdvaja nepoznate riječi, pretpostavlja značenje riječi na temelju sadržaja teksta i upotrebljava ih  – izražava mišljenje o poslušanome tekstu  – razumije ulogu i korisnost slušanja  **OŠ HJ B. 3. 1. Učenik povezuje sadržaj i temu književnoga teksta s vlastitim iskustvom.**  – iskazuje misli i osjećaje nakon čitanja književnoga teksta  – prepoznaje temu književnoga teksta  – povezuje temu književnoga teksta s vlastitim iskustvom  – navodi sličnosti i razlike između sadržaja i teme književnoga teksta i vlastitoga životnog iskustva  – uspoređuje misli i osjećaje nakon čitanja teksta sa zapažanjima ostalih učenika  – prepoznaje etičke vrijednosti teksta  **OŠ HJ B. 3. 2. Učenik čita književni tekst i uočava pojedinosti književnoga jezika.**  – prepoznaje i izdvaja temu književnoga teksta  – prepoznaje redoslijed događaja  – povezuje likove s mjestom i vremenom radnje  – opisuje likove prema izgledu, ponašanju i govoru  **OŠ HJ B. 3. 4. Učenik se stvaralački izražava prema vlastitome interesu potaknut različitim iskustvima i doživljajima književnoga teksta.**  - koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. JEDNOM DAVNO…**  **Ishod aktivnosti**: koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje.  **Opis aktivnosti:**  Učiteljica/učitelj započinje rečenice te traži od učenika da ih nastave: Prije mnogo, mnogo godina… ili Jednom davno… i sl. Učenici nastavljaju rečenicu, npr.: …u dalekom carstvu živio car koji je imao tri sina…  Nekoliko se učenika nadovezuje i dodaje nekoliko rečenica.  Učiteljica/učitelj postavlja pitanja: U kojoj književnoj vrsti se susreću takve rečenice? Koji su najpoznatiji pisci bajki? Učenici iznose svoje spoznaje o bajci.  **2. SLUŠAMO BAJKU**  **Ishod aktivnosti**: sluša tekst prema zadanim smjernicama: unaprijed zadana pitanja i upute; izražava mišljenje o slušanome tekstu; izdvaja nepoznate riječi; pretpostavlja značenje riječi na temelju sadržaja teksta i upotrebljava ih; razumije ulogu i korisnost slušanja.  **Opis aktivnosti:**  Učiteljica/učitelj prije čitanja učenicima zadaje zadatak da pažljivo slušaju i nakon slušanja teksta kažu koje su osobitosti bajke prepoznali u tekstu te po čemu se ta bajka razlikuje od većine bajki. Učenici izdvajaju i objašnjavaju značenje nepoznatih riječi.  **3. RAZGOVARAM O BAJCI**  **Ishod aktivnosti:** odgovara na pitanja o slušanome tekstu; prepoznaje i izdvaja temu književnoga teksta; prepoznaje redoslijed događaja; povezuje likove s mjestom i vremenom radnje.  **Opis aktivnosti:**  Učiteljica/učitelj s učenicima razgovara o pročitanom tekstu: S kime je živjela Maša? Tko je došao po nju i zašto? Koje joj je upute dao djed? Pročitaj rečenicu. Je li se Maša pridržavala uputa? Što joj se dogodilo? Gdje je stigla? Gdje se nalazio vlasnik kuće? Kako se osjećao medvjed kad je ugledao Mašu? Pročitaj. Što je odlučio učiniti? Kako je Maša doživjela njegovu odluku?  Učenici ukratko pričaju što je Maša smislila da se vrati kući te opisuju njezin plan.  Učiteljica/učitelj pita učenike što je tema bajke? (Maša smišlja način kako da pobjegne od medvjeda.)  Kako završava bajka? Što znači da je *medvjed dao šapama vjetra?*  Možeš li nešto naučiti iz ove bajke? Ima li pouku? Učenici izriču pouku bajke (Važno je slušati savjete starijih.)  **4. KAKAV JE TKO?**  **Ishod aktivnosti**: opisuje likove prema izgledu, ponašanju i govoru.  **Opis aktivnosti:**  Učiteljica/učitelj potiče učenike da razmisle o osobinama Maše i medvjeda te ih unesu u tablicu na 6. str. Učenici čitaju osobine koje u napisali i objašnjavaju zašto su odabrali pojedinu osobinu i u kojim su situacijama u tekstu prepoznali tu osobinu.  **5. (NE) SLUŠAM SAVJET, SAVJETUJEM**  **Ishod aktivnosti**: navodi sličnosti i razlike između sadržaja i teme književnoga teksta i vlastitoga životnog iskustva; prepoznaje etičke vrijednosti teksta.  **Opis aktivnosti**:  Učenik, potaknut pročitanim, razmišlja o posljedicama neslušanja uputa te ih zapisuje na 10. str. udžbenika.  Učenik opisuje situaciju u kojoj se našao kad je čuo, ali nije poslušao upute.  Učenik daje medvjedu savjet za koji misli da bi mu dobro došao.  Učenik opisuje događaj ili situaciju kada se ponašao slično kao medvjed iz bajke.  **6. MAŠTAM I PIŠEM**  **Ishod aktivnosti:** koristi se jezičnim vještinama, aktivnim rječnikom i temeljnim znanjima radi oblikovanja uradaka u kojima dolazi do izražaja kreativnost, originalnost i stvaralačko mišljenje.  **Opis aktivnosti**:  Učiteljica/učitelj potiče učenika da zamisli da je pisac te da napiše kratku priču ili pjesmu i pročita je učenicima u razredu, a oni trebaju odrediti što je tema djela.  Zadatak se može zadati za domaću zadaću. | | | | [Zvučna čitanka - Maša i medvjed](https://hr.izzi.digital/DOS/4218/20040.html#block-366429) | **UKU** C. 2. 1. Vrijednost učenja: Učenik može objasniti vrijednost učenja za svoj život; A. 2. 4. Kritičko mišljenje: Učenik razlikuje činjenice od mišljenja i sposoban je usporediti različite ideje.  **OSR** A. 2. 2. Upravlja emocijama i ponašanjem; C. 2. 1. Razlikuje sigurne od nesigurnih situacija u zajednici i opisuje kako postupiti u rizičnim situacijama;  C. 2. 2. Prihvaća i obrazlaže važnost društvenih normi i pravila.  **ZDR** C. 2. 1. B. Opisuje najčešće opasnosti u kućanstvu i okolini te osnovne postupke zaštite. |
| **NA PLOČI JE:**  **Maša i medvjed**  **(prema ruskoj narodnoj bajci)**  Tema bajke: Maša lukavo smišlja način kako da pobjegne od medvjeda  Naučio/naučila sam iz ove bajke: Dobro je poslušati savjete odraslih kako se ne bismo doveli u opasnu situaciju. | | | |  |  |