**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 3. | REDNI BROJ SATA: 81. | | |
| PREDMETNO PODRUČJE: | HRVATSKI JEZIK | | | | |
| DOMENA: | KNJIŽEVNOST I STVARALAŠTVO | | | | |
| NASTAVNI SADRŽAJ: | **Lektira: Troje mladih s Jabukovca (Vlak u snijegu)** | | | | |
| ISHODI: | **OŠ HJ A. 3. 1. Učenik razgovara i govori tekstove jednostavne strukture.**  – razlikuje svakodnevne komunikacijske situacije  – pripovijeda događaje nižući ih kronološki  - u govornim situacijama samostalno prilagođava ton, intonaciju i stil  **OŠ HJ A. 3. 2. Učenik sluša tekst i prepričava sadržaj poslušanoga teksta.**  – odgovara na pitanja o poslušanome tekstu  – prepričava poslušani tekst  – izdvaja nepoznate riječi, pretpostavlja značenje riječi na temelju sadržaja teksta i upotrebljava ih  – izražava mišljenje o poslušanome tekstu  – razumije ulogu i korisnost slušanja  **OŠ HJ B. 3. 2. Učenik čita književni tekst i uočava pojedinosti književnoga jezika.**  – prepoznaje i izdvaja temu književnoga teksta  – prepoznaje redoslijed događaja  – povezuje likove s mjestom i vremenom radnje  – opisuje likove prema izgledu, ponašanju i govoru  **OŠ HJ B. 3. 3. Učenik čita prema vlastitome interesu te razlikuje vrste knjiga za djecu.**  – razlikuje slikovnicu, zbirku pjesama, zbirku priča, dječji roman, basnu, igrokaz  – razvija čitateljske navike kontinuiranim čitanjem i motivacijom za čitanjem različitih žanrova  – izrađuje popis pročitanih knjiga  – objašnjava razloge vlastitoga izbora knjiga za čitanje  – preporučuje ostalim učenicima knjige koje je pročitao i koje su mu bile zanimljive  – sudjeluje u radionicama za poticanje čitanja u školskoj knjižnici | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. IGRE KOJE VOLIMO**  **Ishod aktivnosti:** razlikuje svakodnevne komunikacijske situacije; u govornim situacijama samostalno prilagođava ton, intonaciju i stil.  **Opis aktivnosti:**  Komunikacijska situacija: Kojih se igara najviše volite igrati? Što mislite kakve bi to bile igre uloga? Igrate li se ponekad takvih igara? Koje uloge najčešće birate? Zašto? Jeste li se ikad igrali vjenčanja (zašto da ili ne)? Učiteljica/učitelj zadaje učenicima da u parovima osmisle kratku igru uloga ( učitelj – učenik, liječnik – pacijent, kupac – prodavač i sl.) i odigraju je pred razredom.  **2. SLUŠAM, ČITAM, RAZGOVARAM**  **Ishod aktivnosti:** odgovara na pitanja o poslušanome tekstu; prepričava poslušani tekst; izdvaja nepoznate riječi; pretpostavlja značenje riječi na temelju sadržaja teksta i upotrebljava ih; izražava mišljenje o poslušanome tekstu; razumije ulogu i korisnost slušanja.  **Opis aktivnosti:**  Učiteljica/učitelj čita tekst *Troje mladih s Jabukovca*. Nakon slušanja učenici iznose dojmove o tekstu (je li im bio šaljiv, tužan, što im se svidjelo ili nije).  Učenici samostalno čitaju tekst nakon čega slijedi razgovor o pročitanom: Tko su troje mladih s Jabukovca? Koliko su imali godina? U koje godišnje doba i koji dan se događa radnja? Gdje su se djeca skupila? S kime ih je pisac usporedio? Pročitaj rečenicu. Koju su igru odlučili igrati? Što se nisu mogli dogovoriti? Zašto? Kako su ipak odlučili tko će biti mlada? Pročitaj brojalicu. Pronađi rečenicu u kojoj je opisana mladoženjina kosa. Gdje se trebalo održati vjenčanje? Tko je sve sudjelovao u vjenčanju? Od čega su napravili barjake? Koje instrumente će svirati oni koji će biti orkestar? Kako će zvučati orkestar? Što misliš o odabiru igre? Biste li se vi danas tako igrali? Zašto? Što mislite kada se događa radnja, u današnje vrijeme ili u prošlosti? Objasni svoj odgovor.  Što je tema ovog ulomka? (Igra vjenčanja u Jarku.) Može se zapisati na ploču.  **3. ČITAT ĆEMO DJEČJI ROMAN VLAK U SNIJEGU**  **Ishod aktivnosti:** razlikuje slikovnicu, zbirku pjesama, zbirku priča, dječji roman, basnu, igrokaz; razvija čitateljske navike kontinuiranim čitanjem i motivacijom za čitanjem različitih žanrova.  **Opis aktivnosti:**  Slušanje pjesme *Dobro jutro* (A. Dedić, Drago Britvić): <https://www.youtube.com/watch?v=mvHouFHVPdA>  Kratak razgovor o pjesmi kojom učiteljica/učitelj najavljuje čitanje dječjeg romana *Vlak u snijegu*. Ponavlja se po čemu prepoznajemo dječji roman (glavni su likovi djeca, ima više događaja, mjesta i vremena radnje).  Pita učenike tko bi mogli biti glavni likovi u romanu, kako bi mogla završiti igra vjenčanja, što se moglo dogoditi vlaku i sl. Učenici navode pretpostavke što bi se u romanu moglo događati. Učiteljica/učitelj potiče učenike da napišu nekoliko pitanja koja ih zanimaju o događajima u romanu i na koja očekuju da će čitanjem dječjeg romana dobiti odgovor. Učiteljica/učitelj upućuje učenike u školsku knjižnicu da posude knjigu za cjelovito čitanje te zadaje učenicima zadatke uz čitanje romana.  Učenici mogu odabrati zadatak koji će raditi:  1. Odaberi jednog od glavnih likova (Pero, Ljuban, Draga) i za vrijeme čitanja bilježi sve što o njemu saznaješ (osobine, izgled, postupke). Post-it oznakama obilježi rečenice u romanu u kojima saznaješ nešto o odabranom liku.  2. Zabilježi mjesta radnje u romanu napiši po jednu rečenicu o najvažnijem događaju koji se tu zbio.  3. Odaberi jedno poglavlje romana i sažeto ga prepričaj.  4. Zamisli da si putnica/putnik u vlaku koji se zabio u snježni nanos. Što vidiš oko sebe? Kako se osjećaš? Kako ćeš pomoći djeci? Što ćeš predložiti Ljubanu? Što ćeš reći Peri?  Zadatak za sve učenike:  Dogovorite se po dvoje, troje ili više vas i dramatizirajte jedan događaj iz romana (uvježbajte razgovor, osmislite kostime, rekvizite…) kako biste to mogli odglumiti u razredu.  **NA PLOČI JE:**  **Troje mladih s Jabukovca**  **Mato Lovrak**  - ulomak iz dječjeg romana *Vlak u snijegu*  Tema ulomka: Igra vjenčanja u Jarku.  Glavni likovi: Draga, Pero i ostala djeca  Mjesto radnje: gaj (Jarak)  Vrijeme radnje: jedna ljetna nedjelja  DJEČJI ROMAN je dulje književno djelo u kojem su glavni likovi djeca koja proživljavaju razne doživljaje, ima više mjesta i vremena radnje.  (Pitanja koja su učenici napisali.) | | | | [**Zvučna čitanka - Troje mladih s Jabukovca**](https://hr.izzi.digital/DOS/4218/20040.html#block-366827) | **OŠ GK** C. 3. 1. Učenik na osnovu slušanja glazbe i aktivnog muziciranja prepoznaje različite uloge glazbe.  **OSR** B. 2. 1. Opisuje i uvažava potrebe i osjećaje drugih;  B. 2. 2. Razvija komunikacijske kompetencije; B. 2. 3. Razvija strategije rješavanja sukoba;  B. 2. 4. Suradnički uči i radi u timu.  C. 2. 4. Razvija kulturni i nacionalni identitet zajedništvom i pripadnošću skupini.  **UKU** C. 2. 3. Interes: Učenik iskazuje interes za različita područja, preuzima odgovornost za svoje učenje i ustraje u učenju;  B. 2. 1. Planiranje: Uz podršku učitelja učenik određuje ciljeve učenja, odabire pristup učenju te planira učenje; D. 2. 2. Suradnja s drugima: Učenik ostvaruje dobru komunikaciju s drugima, uspješno surađuje u različitim situacijama i spreman je zatražiti i ponuditi pomoć. |