**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 3. | REDNI BROJ SATA: 87. | | |
| PREDMETNO PODRUČJE: | HRVATSKI JEZIK | | | | |
| DOMENA: | HRVATSKI JEZIK I KOMUNIKACIJA | | | | |
| NASTAVNI SADRŽAJ: | **Moj did i ja** | | | | |
| ISHODI: | **OŠ HJ A. 3. 1. Učenik razgovara i govori tekstove jednostavne strukture.**  – razlikuje svakodnevne komunikacijske situacije  – govori kraći tekst prema jednostavnoj strukturi: uvod, središnji dio, završetak  – služi se novim riječima u skladu s komunikacijskom situacijom i temom  – u govornim situacijama samostalno prilagođava ton, intonaciju i stil  – pažljivo i uljudno sluša sugovornika ne prekidajući ga u govorenju  **OŠ HJ A. 3. 2. Učenik sluša tekst i prepričava sadržaj poslušanoga teksta.**  – odgovara na pitanja o poslušanome tekstu  – izdvaja nepoznate riječi, pretpostavlja značenje riječi na temelju sadržaja teksta i upotrebljava ih  – izražava mišljenje o poslušanome tekstu  – razumije ulogu i korisnost slušanja  **OŠ HJ A. 3. 6. Učenik razlikuje uporabu zavičajnoga govora i hrvatskoga standardnog jezika s obzirom na komunikacijsku situaciju.**  – uočava uvjetovanost uporabe zavičajnoga idioma ili hrvatskoga standardnog jezika komunikacijskom situacijom  **OŠ HJ A. 3. 4. Učenik piše vođenim pisanjem jednostavne tekstove u skladu s temom.**  – piše jednostavne tekstove prema zadanoj ili slobodno odabranoj temi | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. BAKE I DJEDOVI**  **Ishod aktivnosti**: razlikuje svakodnevne komunikacijske situacije; u govornim situacijama samostalno prilagođava ton, intonaciju i stil; pažljivo i uljudno sluša sugovornika ne prekidajući ga u govorenju.  **Opis aktivnosti:**  Učiteljica/učitelj potiče učenike da ispričaju što vole raditi s bakom ili djedom te o čemu im baka i djed najčešće pričaju.  **2. MOJ DID BRUNO**  **Ishod aktivnosti**: odgovara na pitanja o poslušanome tekstu; izdvaja nepoznate riječi, pretpostavlja značenje riječi na temelju sadržaja teksta i upotrebljava ih; izražava mišljenje o poslušanome tekstu; razumije ulogu i korisnost slušanja.  **Opis aktivnosti:**  Prije čitanja učiteljica/učitelj potiče učenike na pažljivo slušanje i otkrivanje po čemu se tekst razlikuje od ostalih tekstova koje čitamo na satu (pisan je čakavskim narječjem). Učiteljica/učitelj izražajno čita tekst.  Nakon čitanja učenici govore što su zapazili u tekstu i jesu li sve razumjeli. Učenici u tekstu traže riječi koje nisu razumjeli te čitaju njihovo objašnjenje ili ih objašnjava učitelj ili učenik koji ih razumije.  Učiteljica/učitelj postavlja pitanja o tekstu: Tko je napisao tekst? O kome je pisao dječak? Kakav je život imao njegov djed? Kako to dječak komentira? Želi li djed pričati o prošlosti? Kamo odlazi na dva, tri sata? Što je dječaku nezaboravno kada djed ujutro napravi? Objasni što baba ne smije vidjeti. Pročitaj rečenicu koju djed ponavlja otkad se dječak rodio.  **3. ČAKAVSKO NARJEČJE**  **Ishod aktivnosti**: uočava uvjetovanost uporabe zavičajnoga idioma ili hrvatskoga standardnog jezika komunikacijskom situacijom.  **Opis aktivnosti:**  Učiteljica/učitelj zadaje učenicima da pročitaju još jednom riječi koje su im bile nepoznate te pokušaju uočiti po čemu se razlikuju od standardnoga jezika – kraćenje riječi sa ije/je ( did, sidne, vrime, dvi…). Učenici uočavaju da se umjesto ije/je govori i. Što se događa u riječima *radija*, *rodija*? (Umjesto završetka -io riječi završavaju na -ja.) Učenici uočavaju i druge posebnosti po kojima se čakavsko narječje razlikuje od standardnoga jezika.  Učiteljica/učitelj pita učenike znaju li kako se zove taj zavičajni govor(narječje). Po čemu je dobio ime? U kojim se krajevima domovine njime govori? (Dalmacija, Istra) Uz razgovor se zapisuje na ploču:  Čakavsko narječje dobilo je naziv prema riječi ČA koja znači ŠTO. Posebnost, ljepota i bogatstvo jezika upravo je ono po čemu se narječja razlikuju od standardnoga jezika.  Učenici traže značenje čakavskih riječi iz 2. i 3. zadatka na 28. stranici udžbenika. Učenici koji znaju mogu objasniti ostalima značenje, a ako nitko ne zna, zadaje se učenicima da riječ potraže u rječniku.  **4. MOJA BAKA / MOJ DJED**  **Ishod aktivnosti:** piše jednostavne tekstove prema zadanoj ili slobodno odabranoj temi.  **Opis aktivnosti:**  Učenici opisuju svoju baku ili djeda prema uputama: Kratko napisati kako izgledaju. Što radite zajedno? O čemu najčešće razgovarate? Po čemu je posebna/poseban? Opis djeda ili bake mogu pisati i na svom zavičajnom govoru.  **NA PLOČI JE:**  **Moj did Bruno**  O svojem je djedu pisao dječak Ante Šarlija iz 4. b, OŠ Stanovi – Zadar  Dječak jako voli svojega djeda i on mu je najbolji na svijetu.  Nepoznate riječi: did – djed; radija – radio; vrimena – vremena; vanka – van; posteja – krevet; sidne – sjedne.  Dječak piše svojim zavičajnim govorom koji se naziva ČAKAVSKO NARJEČJE.  Čakavsko narječje dobilo je naziv prema riječi ČA koja znači ŠTO.  Posebnost, ljepota i bogatstvo jezika upravo je ono po čemu se narječja razlikuju od standardnog jezika. | | | | **[Zvučna čitanka – Moj did](https://hr.izzi.digital/DOS/4218/20040.html" \l "block-366432)**  Modul: Književnost i stvaralaštvo  Jedinica: Narječja  [**Objekt: Ča?**](https://hr.izzi.digital/DOS/4218/20312.html#block-420100) | **ODR** C. 2. 1. Solidaran je i empatičan u odnosu prema ljudima i drugim živim bićima.  **GOO** A. 2. 1. Ponaša se u skladu s ljudskim pravima u svakodnevnom životu; A. 2. 2. Aktivno zastupa ljudska prava;  C. 2. 2. Promiče solidarnost u školi.  **OSR** C. 2. 2. Prihvaća i obrazlaže važnost društvenih normi i pravila; B. 2. 1. Opisuje i uvažava potrebe i osjećaje drugih.  **UKU** C. 2. 3. Interes: Učenik iskazuje interes za različita područja, preuzima odgovornost za svoje učenje i ustraje u učenju  **PID OŠ** C. 3. 1. Učenik raspravlja o ulozi, utjecaju i važnosti zavičajnoga okružja u razvoju identiteta te utjecaju pojedinca na očuvanje baštine. |