**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 3. | REDNI BROJ SATA: 89. | | |
| PREDMETNO PODRUČJE: | HRVATSKI JEZIK | | | | |
| DOMENA: | HRVATSKI JEZIK I KOMUNIKACIJA | | | | |
| NASTAVNI SADRŽAJ: | **Pridjevi (kakvo je što); Tenisica** | | | | |
| ISHODI: | **OŠ HJ A. 3. 3. Učenik čita tekst i pronalazi važne podatke u tekstu.**  – odgovara na pitanja o pročitanome tekstu  – pronalazi važne podatke u tekstu  **OŠ HJ A. 3. 5. Učenik oblikuje tekst služeći se imenicama, glagolima i pridjevima, uvažavajući gramatička i pravopisna pravila.**  – piše pridjeve uz imenice da bi stvorio življu i potpuniju sliku  – prepoznaje pridjeve na oglednim primjerima  **OŠ HJ A. 3. 1. Učenik razgovara i govori tekstove jednostavne strukture.**  – služi se novim riječima u skladu s komunikacijskom situacijom i temom  **OŠ HJ A. 3. 4. Učenik piše vođenim pisanjem jednostavne tekstove u skladu s temom.**  – piše jednostavne tekstove prema zadanoj ili slobodno odabranoj temi  – piše prema predlošcima za uvježbavanje pisanja (neposrednim promatranjem, zamišljanjem, predočavanjem)  **OŠ HJ A. 3. 2. Učenik sluša tekst i prepričava sadržaj poslušanoga teksta.**  – odgovara na pitanja o poslušanome tekstu  – izražava mišljenje o poslušanome tekstu  – razumije ulogu i korisnost slušanja | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. KAKVO MOŽE BITI?**  **Ishod aktivnosti:** piše jednostavne tekstove prema zadanoj ili slobodno odabranoj temi; piše prema predlošcima za uvježbavanje pisanja (neposrednim promatranjem, zamišljanjem, predočavanjem).  **Opis aktivnosti:**  Rad u paru: učiteljica/učitelj zadaje zadatak da učenici u paru napišu što više riječi koje opisuju npr. školski pribor (uredan, neuredan, star, nov…), igračke, odjeću, obuću, voće, povrće… Zadatak je ograničen vremenski (5 minuta). Pobijedio je par koji je napisao najviše pridjeva uz zadane imenice (pridjevi se još ne imenuju). Nakon rada u paru, učiteljica/učitelj potiče učenike da ispričaju kako paze na svoje stvari, o čemu najviše brinu.  **2. TENISICA**  **Ishod aktivnosti**: čita tekst i odgovara na pitanja o pročitanome tekstu; odgovara na pitanja o poslušanome tekstu; izražava mišljenje o poslušanome tekstu; razumije ulogu i korisnost slušanja.  **Opis aktivnosti**: Jedan (ili više) učenika naglas čita tekst, ostali učenici prate i slušaju.  Učiteljica/učitelj postavlja pitanja o pročitanom tekstu: Tko je glavni lik? Kako su tenisicu gledali dok je bila u izlogu? Učenici traže podatak u tekstu koji govori zašto je bila skupa. Tko je kupio tenisicu? Kada je tenisica dječaku prestala biti važna? Što biste poručili dječaku? Učenici objašnjavaju zašto tenisica više nije sretna. Kada je tenisica odahnula? Učenici čitaju i objašnjavaju zadnju rečenicu.  **3. PRIDJEVI**  **Ishod aktivnosti**: prepoznaje pridjeve na oglednim primjerima.  **Opis aktivnosti**:  Učiteljica/učitelj zadaje učenicima da pročitaju zadnju rečenicu i podcrtaju riječi koje opisuju tenisicu (oronula i stara). Učiteljica/učitelj pita učenike na koje pitanje odgovaraju te riječi (kakva je). Kojoj vrsti riječi pripada riječ tenisica? (imenica) Ima li još riječi u tekstu koje opisuju kakva je sve bila tenisica? Učenici traže pridjeve koji opisuju tenisicu, a učiteljica/učitelj zapisuje na ploču. Učiteljica/učitelj objašnjava da se riječi koje opisuju imenicu i govore kakvo je što ili kakav je tko zovu pridjevi. Zovu se tako jer se dodaju (pridijevaju) imenicama.  Učiteljica/učitelj pita učenike koje su oni riječi pisali na početku sata (pisali su pridjeve). Na koje pitanje su odgovarali? (Kakvo je što). Učiteljica/učitelj zapisuje na ploču, a učenici u pisanke što su pridjevi i na koje pitanje odgovaraju.  Učiteljica/učitelj pita učenike kakav je bio dječak iz priče, kojim pridjevima bi ga opisali? (ponosan, nemaran, nepažljiv). Zapisuje se na ploču. Svaki učenik zatim zapisuje imenicu i pridjeve koji opisuju tu imenicu.  Učiteljica/učitelj zapisuje rečenice: Dječak ponosno promatra tenisicu. Ponosni dječak ima nove tenisice. Potiče učenike da pronađu pridjev u rečenicama. (Moguće da će učenici reći da je u obje rečenice pridjev ponosno, ali učiteljica/učitelj ih tada pita uz koju vrstu riječi stoje pridjevi.) U prvoj rečenici riječ ponosno ne opisuje imenicu i nije pridjev.  **4. PRIDIJENIMO PRIDJEVE**  **Ishod aktivnosti:** piše pridjeve uz imenice da bi stvorio življu i potpuniju sliku; prepoznaje pridjeve na oglednim primjerima.  **Opis aktivnosti**:  Učenici samostalno rješavaju zadatke u udžbeniku, 32. str., zapisuju pridjeve koji se odnose na tenisicu u izlogu i kod dječaka, dopunjuju rečenice pridjevima te pišu pridjeve suprotnog značenja. Učenici pojedinačno čitaju pridjeve i rečenice koje su napisali.  Za domaću zadaću učenici rješavaju 4. zadatak na 32. stranici. Odabiru parove pridjeva suprotnog značenja i pišu rečenice.  **NA PLOČI JE:**  **Pridjevi**  Tenisica – oronula, stara, sretna, ružna, lijepa, čvrsta, visoka, skupa, lijepa  Dječak – ponosan, nepažljiv, nemaran  (imenica po izboru učenika i pridjevi)  PRIDJEVI su riječi koje opisuju imenicu (pridijevaju se imenici) i govore kakvo je što ili kakav je tko.  Dječak *ponosno* promatra tenisicu. (ponosno nije pridjev jer ne opisuje imenicu)  **Ponosni** dječak ima nove tenisice. (ponosni je pridjev jer opisuje imenicu) | | | | **[Zvučna čitanka - Tenisica](https://hr.izzi.digital/DOS/4218/20040.html" \l "block-366821)**  Modul: Hrvatski jezik i komunikacija  Jedinica: Pridjevi  [**Objekt: Ponovimo pridjeve**](https://hr.izzi.digital/DOS/4218/13511.html#block-209416)  Modul: Hrvatski jezik i komunikacija  Jedinica: Pridjevi  [**Objekt: Provjerimo**](https://hr.izzi.digital/DOS/4218/13511.html#block-208849) | **POD** B. 2. 2. Planira i upravlja aktivnostima; C. 2. 1. Istražuje procese proizvodnje dobara, pružanja usluga i gospodarske djelatnosti u zajednici; C. 2. 2. Prepoznaje osnovne tržišne odnose / procese razmjene.  **ODR** B. 2. 3. Opisuje kako pojedinac djeluje na zaštitu prirodnih resursa; C. 2. 1. Solidaran je i empatičan u odnosu prema ljudima i drugim živim bićima; C. 2. 3. Prepoznaje važnost očuvanje okoliša za opću dobrobit.  **OSR** A. 2. 1. Razvija sliku o sebi; A. 2. 2. Upravlja emocijama i ponašanjem; B. 2. 1. Opisuje i uvažava potrebe i osjećaje drugih; C. 2. 2. Prihvaća i obrazlaže važnost društvenih normi i pravila.  **UKU** B. 2. 2. Praćenje: Na poticaj učitelja učenik prati svoje učenje i napredovanje tijekom učenja;  B. 2. 3. Prilagodba učenja: Uz podršku učitelja, ali i samostalno, prema potrebi učenik mijenja plan ili pristup učenju. |