**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |  |  |
| --- | --- | --- | --- | --- | --- |
| IME I PREZIME: | | RAZRED: 3. | REDNI BROJ SATA: 91. | | |
| PREDMETNO PODRUČJE: | HRVATSKI JEZIK | | | | |
| DOMENA: | KNJIŽEVNOST I STVARALAŠTVO | | | | |
| NASTAVNI SADRŽAJ: | **Igrokaz: Sve u svoje vrijeme** | | | | |
| ISHODI: | **OŠ HJ B. 3. 1. Učenik povezuje sadržaj i temu književnoga teksta s vlastitim iskustvom.**  – iskazuje misli i osjećaje nakon čitanja književnoga teksta  – povezuje temu književnoga teksta s vlastitim iskustvom  – navodi sličnosti i razlike između sadržaja i teme književnoga teksta i vlastitoga životnog iskustva  – uspoređuje misli i osjećaje nakon čitanja teksta sa zapažanjima ostalih učenika  – prepoznaje etičke vrijednosti teksta  **OŠ HJ B. 3. 2. Učenik čita književni tekst i uočava pojedinosti književnoga jezika.**  – povezuje likove s mjestom i vremenom radnje  – opisuje likove prema izgledu, ponašanju i govoru  **OŠ HJ A. 3. 2. Učenik sluša tekst i prepričava sadržaj poslušanoga teksta.**  – sluša tekst prema zadanim smjernicama: unaprijed zadana pitanja i upute  – odgovara na pitanja o poslušanome tekstu  – izražava mišljenje o poslušanome tekstu  – razumije ulogu i korisnost slušanja  **OŠ HJ A. 3. 1. Učenik razgovara i govori tekstove jednostavne strukture.**  – razlikuje svakodnevne komunikacijske situacije  – govori kraći tekst prema jednostavnoj strukturi: uvod, središnji dio, završetak  – u govornim situacijama samostalno prilagođava ton, intonaciju i stil  – pažljivo i uljudno sluša sugovornika ne prekidajući ga u govorenju  – služi se novim riječima u skladu s komunikacijskom situacijom i temom | | | | |
| NASTAVNE SITUACIJE | | | | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. IGRA ASOCIJACIJE**  **Ishod aktivnosti:** razlikuje svakodnevne komunikacijske situacije; služi se novim riječima u skladu s komunikacijskom situacijom i temom.  **Opis aktivnosti:**  Učiteljica/učitelj priprema igru asocijacije u kojoj će konačno rješenje biti zima.   |  |  |  |  | | --- | --- | --- | --- | | A | B | C | D | | jazavac | klizanje | mraz | Božić | | jež | skijanje | inje | Nova godina | | žaba | bob | snijeg | Sveta tri kralja | | spavanje | sanjkanje | smrzavanje | Sveti Stjepan | | ZIMSKI SAN | ZIMSKI SPORTOVI | ZIMSKO VRIJEME | ZIMSKI BLAGDANI | | Z | I | M | A |   Nakon rješavanja igre asocijacija, učiteljica/učitelj razgovara s učenicima o zimi: Kako priroda izgleda na početku zime, a kako na kraju? Po čemu znate da je zimi uskoro kraj? Koji su običaji povezani s krajem zime? (tjeranje zime, doba karnevala)  **2. SLUŠAMO IGROKAZ**  **Ishod aktivnosti:** sluša tekst prema zadanim smjernicama: unaprijed zadana pitanja i upute; odgovara na pitanja o poslušanome tekstu; izražava mišljenje o poslušanome tekstu; razumije ulogu i korisnost slušanja; povezuje likove s mjestom i vremenom radnje; opisuje likove prema izgledu, ponašanju i govoru.  **Opis aktivnosti:**  Učiteljica/učitelj prije čitanja igrokaza zadaje učenicima zadatak da prepoznaju o kojoj se vrsti teksta radi te nakon slušanja objasne po čemu su to zaključili.  Učiteljica/učitelj čita igrokaz Ksenije Grozdanić *Sve u svoje vrijeme*. Nakon slušanja učenici odgovaraju na postavljeno pitanje prije čitanja.  Učiteljica/učitelj pitanjima uvodi učenike u sadržajnu analizu igrokaza: Tko razgovara u igrokazu? U koje se godišnje doba događa razgovor? U kojem mjesecu bi se mogao odvijati razgovor? Po čemu to znaju? Zašto medvjed želi promjenu? Kako se zima osjeća? Je li u nečemu pogriješila? Što je sve dobro učinila? Kojim ju je riječima medvjed opisao? Kako završava igrokaz? Koje osobine ima medvjed, a koje zima? Uz razgovor učiteljica/učitelj zapisuje na ploču, a učenici u pisanke (vrsta teksta, likovi i njihove osobine, vrijeme radnje).  **3. SVE U SVOJE VRIJEME**  **Ishod aktivnosti:** čita književni tekst i uočava pojedinosti književnoga jezika; razlikuje svakodnevne komunikacijske situacije;  povezuje temu književnoga teksta s vlastitim iskustvom; navodi sličnosti i razlike između sadržaja i teme književnoga teksta i vlastitoga životnog iskustva; uspoređuje misli i osjećaje nakon čitanja teksta sa zapažanjima ostalih učenika.  **Opis aktivnosti:**  Nekoliko učenika čita tekst po ulogama, a nakon čitanja razgovara se o tome zašto se vrijeme mijenja. Učenici govore kakve su posljedice dugotrajne hladnoće te što bi se dogodilo da je zima bila ustrajna u ostanku.  Učenici iznose svoja iskustva s rečenicom *Sve u svoje vrijeme*. (Je li im kada bila upućena i zašto?)  **4. PRAVO VRIJEME**  **Ishod aktivnosti:** povezuje temu književnoga teksta s vlastitim iskustvom; navodi sličnosti i razlike između sadržaja i teme književnoga teksta i vlastitoga životnog iskustva; uspoređuje misli i osjećaje nakon čitanja teksta sa zapažanjima ostalih učenika.  **Opis aktivnosti:**  Učenici rješavaju 1. zadatak na 36. stranici udžbenika i međusobno uspoređuju kada je za koga od njih pravo vrijeme za različite aktivnosti (tjelovježbu, smijeh…). Učiteljica/učitelj ih usmjerava na zaključak da postoji vrijeme kada se nešto radi ili događa. Može se porazgovarati o ponašanju za vrijeme sata, odmora, odrastanju. Učiteljica/učitelj upućuje učenike da trebaju poštovati tuđe vrijeme, ali i da ne mogu uvijek sve raditi baš kada žele.  Za domaću zadaću učenici mogu riješiti 2. zadatak na 36. stranici udžbenika i napisati kada su im odrasli rekli da su za nešto preveliki ili im objasnili da ne može uvijek biti sve onako kako oni zamišljaju.  Učenicima se može zadati da, po želji, potaknuti tekstom u rubrici *Oko teksta tekst* (*Gdje nestaje zima?*), dodatno istraže koje se klimatske promjene događaju u zadnje vrijeme i kako to može utjecati na ljude, biljke i životinje.  **NA PLOČI JE:**  **Sve u svoje vrijeme**  **Ksenija Grozdanić**  Vrsta: igrokaz  Likovi: Medo – pristojan, obziran, suosjećajan  Zima – tužna, marljiva, uvrijeđena, razumna  U prirodi postoji određeno vrijeme kada se nešto događa.  Moramo poštivati tuđe vrijeme i ne možemo sve raditi baš onda kada poželimo. | | | | [**Zvučna čitanka – Sve u svoje vrijeme**](https://hr.izzi.digital/DOS/4218/20040.html#block-366812) | **PID OŠ** B. 3. 2. Učenik zaključuje o promjenama i odnosima u prirodi te međusobnoj ovisnosti živih bića i prostora na primjerima iz svoga okoliša.  **UKU** D. 2. 2. Suradnja s drugima: Učenik ostvaruje dobru komunikaciju s drugima, uspješno surađuje u različitim situacijama i spreman je zatražiti i ponuditi pomoć.  **OSR** B. 2. 1. Opisuje i uvažava potrebe i osjećaje drugih.  **ODR** A. 2. 2. Uočava da u prirodi postoji međudjelovanje i međuovisnost.  **ZDR** B. 2. 2. B. Objašnjava pravo na izbor; B. 2. 2. C. Uspoređuje i podržava različitosti; B. 2. 3. A. Opisuje zdrave životne navike.  **GOO** A. 2. 1. Ponaša se u skladu s ljudskim pravima u svakodnevnom životu. |